title: Kozáni

text: Nykyään Kozáni on paitsi Länsi-Makedonian hallinnollinen ja taloudellinen keskus myös merkittävä liikenteen solmukohta Keski-Makedonian, Thessalian ja Epeiroksen välillä. Kaupunki sijaitsee noin 710 metriä merenpinnan yläpuolella. Suurin paikallinen juhla on karnevaali talven lopussa. Seudulla kasvatettava sahrami on saanut EU:n maantieteellisen suojan. Kozánin lentoasema, joka on nimetty Filippos II:n mukaan, sijaitsee Petranássa noin neljä kilometriä kaupungista.


title: Kozáni

text: Kozáni perustettiin todennäköisesti 1300-luvulla. Vuonna 1664 rakennettiin Pyhän Nikolaoksen ("Ágios Nikólaos") kirkko. Vuonna 1668 perustettiin Kozánin kirjasto. Kirjasto on nykyään toiseksi suurin Kreikassa. Kreikkalainen armeija astui Kozániin 11. lokakuuta 1912 voitettuaan osmaniarmeijan.


title: Kozáni

text: Nykyinen Kozánin kunta muodostui, kun Kozáni, Aianí, Dimítrios Ypsilántis, Elimeía ja Ellíspontos yhdistyivät vuoden 2011 alussa Kallikrates-suunnitelman mukaisesti.


title: Kozáni

text: Vuoden 2011 kuntauudistuksesta lähtien Kozánin kunta muodostuu viidestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Kozáni

text: Alue on kuuluisa sahramin tuotannosta ("Krokos Kozanis"). Alue on yksi Kreikan suurimmista sähkön tuottajista.


title: Cody Linley

text: Cody Martin Linley (s. 20. marraskuuta 1989 Lewisville, Texas) on yhdysvaltalainen näyttelijä. Hänet tunnetaan esimerkiksi elokuvasta "Huuhkajat" ja roolistaan Jake Ryanina Disney Channelin sarjassa "Hannah Montana". Hän esiintyi sarjassa kymmenessä jaksossa vuosien 2006–2010 aikana.


title: Cody Linley

text: Linley kasvoi Lewisvillessä, Texasissa. Hänen äitinsä on näyttelemisen opettaja Cathryn Sullivan.


title: Cody Linley

text: Linley aloitti näyttelijän uransa vuonna lapsena televisioelokuvassa "Still Holding On: The Legend of Cadillac Jack". Sen jälkeen hän esiintyi pienissä rooleissa kolmessa vuonna 2000 julkaistussa elokuvassa: "Koirani Skip", "Siellä missä sydän on" ja "Miss Kovis". Vuonna 2003 hän sai merkittävän roolin independent-elokuvassa "When Zachary Beaver Came to Town" ja esiintyi myös elokuvassa "Villi tusina".


title: Duraatio

text: Duraatiolla tarkoitetaan yleensä Macaulayn duraatiota eli rahaston tai suoran korkosijoituksen (esim. obligaatio) kassavirroilla painotettua takaisinmaksuaikaa. Duraatio ilmoitetaan vuosissa. Jos duraatio on alle 1,00, kyseessä on rahamarkkinarahasto. Käytännössä lyhyen koron rahastojen duraatio on kuitenkin lähellä kolmea kuukautta.


title: Duraatio

text: Mitä pidempi aika lainan eräpäivään on, sitä suurempi on rahaston korkoriski, mikäli lainan korko on sovittu kiinteäksi. Korkoriski tarkoittaa, että korkosijoitusten markkina-arvot vaihtelevat korkotason mukana. Markkinakoron noustessa rahaston sijoitusten arvo laskee ja vastaavasti nousee korkojen laskiessa. Rahamarkkinarahastoon korkotason muutos näkyy käytännössä paranevana tuottona korkojen noustessa, sillä lainat uusiutuvat nopeasti korkeammalla korkotasolla.


title: Duraatio

text: Korkotason noustessa velkakirjojen arvo putoaa, koska uusista lainoista saa parempaa korkoa. Tällöin vanhoista pienemmän kuponkikoron lainoista ei enää olla valmiita maksamaan niin paljon, joten lainan markkinahinnan on pudottava, jotta siitä saataisiin sama tuotto kuin uusista lainoista.


title: Connie Marrero

text: Conrado Eugenio ”Connie” Marrero Ramos (25. huhtikuuta 1911 Sagua La Grande – 23. huhtikuuta 2014 Havanna) oli kuubalainen baseballpelaaja. Hän teki Major League Baseball -debyyttinsä verrattain myöhäisellä iällä, 21. huhtikuuta 1950. Hän pelasi vuoteen 1954 saakka Washington Senators -joukkueessa.


title: Connie Marrero

text: Marrero oli tunnettu pelaaja kotimaassaan jo ennen MLB-uraansa. Peliuralta vetäydyttyään hän jatkoi lajin parissa valmentajana. Hän pysyi arvostettuna hahmona Kuubassa, ja hänen muotokuvansa on nähtävillä Estadio Latinoamericanossa Havannassa.


title: Connie Marrero

text: Marrero oli eläessään viidenneksi iäkkäin entinen MLB-pelaaja ja toiseksi iäkkäin "All Star" -pelaaja vuonna 1910 syntyneen Lonny Freyn jälkeen. Hän kuoli Havannassa 23. huhtikuuta 2014, kaksi päivää ennen 103-vuotispäiväänsä.


title: 100%

text: 100% on suomalaisen laulaja Tumppi Varosen kolmas sooloalbumi. Se julkaistiin vuonna 2005.


title: Lonny Frey

text: Linus Reinhard ”Lonny” Frey (23. elokuuta 1910 Saint Louis, Missouri, Yhdysvallat – 13. syyskuuta 2009 Coeur d’Alene, Idaho, Yhdysvallat) oli yhdysvaltalainen baseballpelaaja. Hän oli Major League Baseball -sarjassa kakkospesämiehenä 15 vuoden ajan: ensimmäisen ottelunsa hän pelasi 29. elokuuta 1933 ja viimeisen 28. syyskuuta 1948.


title: Lonny Frey

text: Frey edustamia MLB-seuroja olivat Brooklyn Dodgers (1933–1936), Chicago Cubs (1937, 1947), Cincinnati Reds (1938–1943, 1946), New York Yankees (1947–1948) ja New York Giants (1948).


title: Lonny Frey

text: 99-vuotiaana kuollut Frey oli vanhin elossa ollut "All Star" -pelaaja ja toiseksi vanhin elossa ollut MLB-pelaaja Tony Malinoskyn jälkeen.


title: Bobby Doerr

text: Robert Pershing ”Bobby” Doerr (7. huhtikuuta 1918 Los Angeles, Kalifornia – 13. marraskuuta 2017 Junction City, Oregon) oli yhdysvaltalainen baseballpelaaja. Hän oli kakkospesämies ja pelasi koko nelitoistavuotisen MLB-uransa Boston Red Soxille.


title: Bobby Doerr

text: Doerr osallistui yhdeksään "All star" -otteluun ja tuli vuonna 1986 kelpuutetuksi Baseball Hall of Fameen. Hän asui 1930-luvun lopulta saakka Oregonissa.


title: Bobby Doerr

text: Doerr jäi leskeksi vuonna 2003 – hänen vaimonsa Monica kuoli 65 avioliittovuoden jälkeen. Korkeasta iästään huolimatta entinen baseballtähti jatkoi elämäänsä itsenäisesti ja harrasti kalastusta. Hän esiintyi ajoittain julkisuudessa 2000-luvullakin.


title: Bobby Doerr

text: Doerr oli Baseball Hall of Famen iäkkäimpiä elossa olleita jäseniä.


title: Monte Irvin

text: Montford Merrill ”Monte” Irvin (25. helmikuuta 1919 Haleburg, Alabama – 11. tammikuuta 2016 Houston, Texas) oli yhdysvaltalainen baseballpelaaja. Hän syntyi Alabamassa, mutta kasvoi Orangessa, New Jerseyssä.


title: Monte Irvin

text: Irvinin ensimmäinen MLB-ottelu tapahtui 8. heinäkuuta 1949 ja viimeinen 30. syyskuuta 1956; hän oli jo aiemmin tullut tunnetuksi Negro League -pelaajana. Hänen joukkueitaan olivat Newark Eagles, New York Giants ja Chicago Cubs.


title: Monte Irvin

text: Irvin kelpuutettiin Baseball Hall of Fameen vuonna 1973.


title: Roman Steinberg

text: Roman Steinberg (5. huhtikuuta 1900 Tallinna – 16. huhtikuuta 1928 Tallinna) oli virolainen kreikkalais-roomalaisen tyylin painija.


title: Roman Steinberg

text: Steinberg saavutti kreikkalais-roomalaisen painin keskisarjassa pronssia Pariisin 1924 olympialaisissa. Hänen edellään tulosluettelossa oli kaksi suomalaista, Edvard Westerlund ja Arthur Lindfors.


title: Roman Steinberg

text: Steinberg voitti Viron mestaruuden vuosina 1921–1923. Stenbergiä valmensi hänen huippuvuosinaan Viron maajoukkueen suomalainen valmentaja Robert Oksa.


title: Roman Steinberg

text: Steinberg kuoli tuberkuloosiin 28-vuotiaana huhtikuussa 1928.


title: Lee MacPhail

text: Leland Stanford ”Lee” MacPhail, Jr. (25. lokakuuta 1917 – 8. marraskuuta 2012) oli yhdysvaltalainen baseballmanageri.


title: Lee MacPhail

text: MacPhail, joka syntyi Nashvillessä, Tennesseessä, toimi American Leaguen puheenjohtajana vuosina 1973–1984. Hän oli sitä aiemmin ollut vuosina 1958–1965 Baltimore Oriolesin ja vuosina 1966–1973 New York Yankeesin päämanagerina.


title: Lee MacPhail

text: Vuonna 1998 MacPhail valittiin Baseball Hall of Fameen, johon hänen isänsä Larry MacPhail (k. 1975) oli kuulunut jo vuodesta 1978. Phil Rizzuton kuoltua 14. elokuuta 2007 MacPhailista tuli Hall of Famen iäkkäin elossa ollut jäsen. Myös hänen poikansa Andy on tullut tunnetuksi baseballin taustavoimana.


title: Jaan Kikkas

text: Jaan Kikkas (5. kesäkuuta 1892 Valga – 9. maaliskuuta 1944 Tallinna) oli virolainen painonnostaja.


title: Jaan Kikkas

text: Kikkas saavutti olympiapronssia painonnoston keskisarjassa (alle 75-kiloiset) Pariisissa 1924 yhteistuloksella 450 kiloa. Hänen tuloksensa viidessä eri nostomuodossa olivat 70 kiloa yhden käden tempauksessa, 87,5 kiloa yhden käden työnnössä, 80 kiloa kahden käden punnerruksessa, 85 kiloa kahden käden tempauksessa ja maailmanennätys 127,5 kiloa kahden käden työnnössä. Hopeaa kilpailussa sai Kikkasin maanmies Alfred Neuland, ja kyseessä on edelleenkin ainoa kerta, jolloin kesäolympialaisten henkilökohtaisen lajin mitalikolmikossa on ollut kaksi virolaista.


title: Jaan Kikkas

text: Maailmanmestaruuskilpailuissa Tallinnassa 1922 Kikkas sijoittui neljänneksi. Viron mestaruuden hän voitti vuonna 1925.


title: Julien Absalon

text:
Julien Absalon (s. 16. elokuuta 1980 Remiremont) on ranskalainen maastopyöräilijä. Hän voitti olympiakultaa vuoden 2004 kesäolympialaisissa Ateenassa ja vuoden 2008 kesäolympialaisissa Pekingissä. Hän on voittanut maailmanmestaruuden 2004, 2005, 2006, 2007 ja 2014 sekä saanut MM-hopeaa 2009 ja MM-pronssia 2011.
EM-kilpailuissa hän on saanut kultaa 2006 ja 2014 sekä hopeaa 2003, 2005, 2007 ja 2011. Absalon kilpailee sveitsiläisessä BMC-maastopyöräilytallissa ja hän on voittanut maailmancupin kokonaiskilpailun vuosina 2003, 2006, 2007, 2008, 2009 ja 2014. Lisäksi hän on voittanut useita maailmancupin osakilpailuja.


title: Luettelo Drômen kunnista

text: Tämä on luettelo Drômen departementin kunnista Ranskassa. Departementissa on 369 kuntaa.


title: Moneybrother

text: Moneybrother, oikealta nimeltään Anders Wendin, on ruotsalainen muusikko. Wendin soitti aiemmin punk rock -yhtye Monsterissa, mutta sen hajottua hän ryhtyi sooloartistiksi nimellä Moneybrother.


title: Moneybrother

text: Jari Haapalaisen tuottama EP "Thunder in My Heart" ilmestyi helmikuussa 2002 ja debyyttialbumi "Blood Panic" toukokuussa 2003. Albumi sai hyvin positiivisia arvosteluja, ja Wendin voitti Grammis-palkinnon parhaasta rock-albumista. Hänen toinen albuminsa "To Die Alone" julkaistiin vuonna 2005.


title: Moneybrother

text: Joulukuussa 2006 Moneybrother julkaisi kolmannen pitkäsoittonsa "Pengabrorsan". Nimi on ruotsia ja tarkoittaa "rahaveljeä", kuten "moneybrother" englanniksi. Albumi sisälsi cover-versioita englanninkielisistä lauluista käännettynä ruotsiksi. Elokuussa 2007 julkaistiin hänen neljäs albuminsa "Mount Pleasure".


title: Moneybrother

text: Wendinin taustalla soittaa konserteissa ja levyillä The Panthers -niminen yhtye.


title: Moneybrother

text: Moneybrotherin musiikkia voi kuvailla soul-painotteiseksi sekoitukseksi, joka sisältää vaikutteita rockista, punkista, reggaesta ja diskosta.


title: Uudenmaan liitto

text: Uudenmaan liitto () on maakunnan liitto, joka toimii Uudenmaan maakunnassa. Liittoon kuuluu 26 kuntaa. Päätösvaltaa liitossa käyttää maakuntavaltuusto, jossa on 77 paikkaa. Uudenmaan liiton puheenjohtajana vuonna 2018 toimii Mari Holopainen.


title: Lakko (elokuva)

text: Lakko (Стачка, "Statška") on Sergei Eisensteinin ohjaama neuvostoliittolainen mykkäelokuva, joka valmistui vuonna 1925.


title: Lakko (elokuva)

text: Elokuvan valmisteluissa Eisenstein keräsi tarkkoja tietoja vuoden 1912 lakon tapahtumista ja perehtyi sekä sen taustoihin että seurauksiin. Lisäksi hän suunnitteli etukäteen kuvauksia, jotta kuvausten alkaessa kaikki olisi mahdollisimman valmista. Eisenstein hylkäsi tyypillisen, henkilöhahmoihin keskittyvän kerronnan ja kuvasi sen sijaan suuria massoja. Tämä toistui hänen seuraavassa elokuvassaan "Panssarilaiva Potemkinissa".


title: Lakko (elokuva)

text: Elokuvan arvioidaan kuuluvan eisensteinilaisen kerronnan merkittävimpiin. Elokuvassa ei ole yksittäisiä päähenkilöitä, vaan tarinaa kuljettaa ihmisjoukko. Vaikka "Lakko" kuuluu elokuvahistorian merkkiteoksiin, sitä vaivaa aatteelle tyypillinen jyrkkä vastakkainasettelu roistoihin ja uhreihin. Elokuva on esitetty Suomessa teatterissa 1971 ja televisiossa ensi kerran 1979. Vuonna 1979 kolmekymmentä suomalaista elokuva-arvostelijaa ja -asiantuntijaa laativat luettelon kaikkien aikojen sadasta merkittävimmästä elokuvasta, ja "Lakko" pääsi mukaan kahdeksalla äänellä.


title: Lakko (elokuva)

text: Juoneltaan yksinkertaisen elokuvan tapahtumat alkavat tehtaalta, jonka työntekijät eivät ole tyytyväisiä työskentelyolosuhteisiin. Tehtaan johto ei huomioi työntekijöiden vaatimuksia vaan pikemminkin vaati heiltä kovempaa työpanosta. Tehtaan ilmapiiri kiristyy entisestään, ja eräs työntekijä tekee itsemurhan jouduttuaan aiheettomasti syytetyksi varkaudesta. Muiden työntekijöiden mitta täyttyy, ja väkivaltaa käyttäen he marssivat ulos tehtaalta. Suuren kaupunkilaisjoukon tukemana työntekijät eivät suostu palaamaan takaisin ennen kuin tehtaan johto suostuu heidän vaatimuksiinsa.


title: Kuningas Ekan rautasänky

text: Kuningas Ekan rautasänky on Ankantekijät-sarjan seitsemäs osa. Tarinat ovat Tony Stroblin tekemiä. Kirja on julkaistu vuonna 2007.


title: Denis Healey

text: Denis Winston Healey, Paroni Healey CH, MBE, PC (30. elokuuta 1917 – 3. lokakuuta 2015) oli brittiläinen Työväenpuolueen poliitikko. Hän toimi maansa puolustusministerinä vuosina 1964–1970 ja valtiovarainministerinä vuosina 1974–1979 sekä puolueensa varapuheenjohtajana vuosina 1980–1983.


title: Denis Healey

text: Healey syntyi Mottinghamissa, Kentissä, mutta perhe muutti Yorkshiren Keighleyyn hänen ollessaan viisivuotias. Oxfordin yliopistossa opiskellessaan Healey liittyi Kommunistipuolueeseen mutta erosi siitä protestiksi vuonna 1939. Opiskeluaikoinaan hän tutustui tulevaan pääministeriin Edward Heathiin.


title: Denis Healey

text: Healey oli toisen maailmansodan veteraani. Hän osallistui Bilderberg-kokouksiin. Hänet valittiin parlamenttiin ensimmäisen kerran vuonna 1952, ja hän istui sen jäsenenä aina vuoteen 1992. Pyrkimyksistään huolimatta hän ei koskaan noussut puolueensa johtajaksi.


title: Denis Healey

text: Healeyn omaelämäkerta "The Time of My Life" julkaistiin vuonna 1989. Vetäytymisensä yhteydessä vuonna 1992 hän sai elinikäisen päärinarvon.


title: Neustadt in Sachsen

text: Neustadt in Sachsen on kaupunki Saksin osavaltiossa, itäisessä Saksassa. Se kuuluu Dresdenin hallintopiiriin ja Sächsische Schweizin piirikuntaan. Kaupunki sijaitsee lähellä Tšekin rajaa, noin 35 kilometriä itään Dresdenin keskustasta ja 23 kilometriä lounaiseen Bautzenista. Heinäkuun alussa vuonna 2015 kaupungin asukasluku oli 12 976. Sen pinta-ala on 83,05 neliökilometriä ja asukastiheys 173 as./km².


title: Neustadt in Sachsen

text: Neustadt in Sachsenin nähtävyyksiin lukeutuu muun muassa vuoden 1700 tienoilla rakennettu raatihuone. Keskustan korkein rakennus on evankelisen, vuonna 1884 uusgoottilaiseen tyyliin rakennetun Jaakobinkirkon (St. Jacobi-Kirche) torni. Varhaisin maininta kirkosta on peräisin jo 1300-luvulta.


title: Maverick (elokuva)

text: Maverick on vuonna 1994 ensi-iltansa saanut western/komediaelokuva. Elokuvan ohjasi Richard Donner ja pääosissa ovat Mel Gibson sekä Jodie Foster.


title: Maverick (elokuva)

text: Pokeriammattilainen Bret Maverick (Mel Gibson) kuulee jokilaivalla pidettävästä pokerikilpailusta. Osallistumismaksu on 25 000 dollaria, mutta palkinto on jopa 500 000. Matkalla kohti laivaa hän kohtaa toisen pokeriammattilaisen, joka metsästää palkintorahoja; Annabelle Bransfordin (Jodie Foster). Myös entinen sheriffi Zane Cooper (James Garner) on matkalla pokerikilpailuun, mutta aivan eri syystä kun Maverick.


title: Pörssinoteerattu rahasto

text: Pörssinoteerattu rahasto eli ETF () on sijoitusrahasto, jolla voidaan käydä kauppaa arvopaperipörssissä. Pörssinoteeratun rahaston kautta voi sijoittaa mm. osake-, korko-, hyödyke- tai kiinteistömarkkinoille.


title: Pörssinoteerattu rahasto

text: Pörssinoteerattujen rahastojen suosio on kasvanut huomattavasti sen jälkeen kun ensimmäinen ETF (kaupankäyntitunnukseltaan "SPDR") tuli markkinoille vuonna 1993. Suomessa ensimmäinen ETF oli Helsingin pörssiin vuonna 2002 listattu "HEX25 Indeksiosuusrahasto" (nyk. "Seligson & Co OMX Helsinki 25 pörssinoteerattu rahasto UCITS ETF").


title: Pörssinoteerattu rahasto

text: Lyhenne ETF tulee englannin sanoista Exchange Traded Fund eli suoraan suomennettuna pörssikaupankäynnin kohteena oleva rahasto. ETF on siis sijoitusrahasto, jolla käydään kauppaa samalla tavalla kuin pörssiosakkeilla. Etuna on se, että yhdellä kaupalla saa hajautetun sijoitussalkun.


title: Pörssinoteerattu rahasto

text: ETF:t soveltuvat myös lyhyeen kaupankäyntiin rahastoja paremmin, sillä niillä käydään kauppaa koko pörssipäivän ajan. ETF:n voi ottaa myös tietylle toimialalle, esimerkiksi uusiutuvaan energiaan keskittyviin yhtiöihin sijoittavaa rahastoa. Tämä sopii hyvin esimerkiksi siinä tilanteessa, kun sijoittaja haluaa ottaa näkemystä tietyn toimialan puolesta, mutta ei ole perehtynyt yksittäisiin alan yhtiöihin.


title: Pörssinoteerattu rahasto

text: Kaikilla pörssinoteeratuilla rahastoilla on markkinatakaus. Lyhyesti määriteltynä se tarkoittaa sitä, että liikkeeseenlaskija on sopinut, että joku pitää jatkuvasti yllä osto- ja myyntitasoja. Yhdellä ETF:llä voi olla useitakin markkinatakaajia. Kaupankäynnin toinen osapuoli ei välttämättä ole markkinatakaaja, sillä tarjouksia voi jättää kuka tahansa.


title: Pörssinoteerattu rahasto

text: ETF-kaupankäynnissä ei ole varsinaista minimisijoitusta. Minimin määrittelee pörssierä.


title: Pörssinoteerattu rahasto

text: Pörssinoteeratut rahastot voidaan jakaa "aktiivisiin" ja "passiivisiin" ETF-rahastoihin.


title: Pörssinoteerattu rahasto

text: Aktiivisen ETF:n salkunhoitaja pyrkii valitsemaan arvopapereita ja ajoittamaan kaupat rahaston strategian mukaisesti.


title: Pörssinoteerattu rahasto

text: Passiivinen ETF pyrkii seuraamaan mahdollisimman tarkasti ennalta valittua indeksiä (kuten osakeindeksiä). Passiivisuuden idea on saavuttaa vähäisin kuluin markkinan keskimääräinen tuotto keskimääräisellä riskillä. Indeksiä seuraavaa passiivista ETF:ää kutsutaan "indeksiosuusrahastoksi". Indeksiosuusrahastoa ei tule sekoittaa indeksirahastoon, jonka toimintaperiaate kuitenkin on samankaltainen.


title: Pörssinoteerattu rahasto

text: Suurin osa pörssinoteeratuista rahastoista on indeksiosuusrahastoja. Markkinoilla on myös aktiivisia rahastoja.


title: Pörssinoteerattu rahasto

text: ETF-sijoittamiseen liittyviä kuluja ovat rahaston hallinnointipalkkio sekä kaupankäyntikulut.


title: Pörssinoteerattu rahasto

text: Hallinnointipalkkio on passiivisissa ETF-rahastoissa tyypillisesti aktiivisia sijoitusrahastoja alhaisempi. Eräissä ETF-rahastoissa ei hallinnointipalkkiota peritä lainkaan. Alhaisen palkkion ansiosta on sijoittajan mahdollista ETF:iä käyttäen hajauttaa sijoituksensa kustannustehokkaasti.


title: Pörssinoteerattu rahasto

text: Kaupankäyntikuluja ovat välityspalkkio sekä osto- ja myyntihintojen välinen ero, jota kutsutaan "spreadiksi". Jos spread on alhainen, osuuksia voi ostaa ja myydä pörssissä lähes samaan hintaan. Spread on alhainen ETF:illä, joiden kaupankäynti on vilkasta. Sijoituksen kulurakennetta arvioitaessa tulee siis ottaa huomioon rahaston kaupankäynnin vilkkaus pörssissä.


title: Pörssinoteerattu rahasto

text: ETF:t voidaan jakaa uudelleensijoittaviin ja tuottoa jakaviin. Uudelleensijoittava ETF sijoittaa saamansa osingot uudelleen eikä jaa tuottoa. Tuottoa jakava ETF maksaa tuoton kvartaaleittain, puolivuosittain tai kerran vuodessa. ETF vastaa tällöin tuottorahastoa.


title: Pörssinoteerattu rahasto

text: Saatu tuotto-osuus on Suomessa veronalaista tuloa. Yksityishenkilö maksaa saamistaan tuotto-osuuksista pääomatuloveron. Osingoista poiketen tuotto-osuus on kokonaisuudessaan pääomatuloa.


title: Pörssinoteerattu rahasto

text: ETF-osuuksien myynnistä saadusta luovutusvoitosta maksetaan Suomessa pääomatulovero aivan kuten muiden arvopaperien kohdalla.


title: Pörssinoteerattu rahasto

text: Pörssinoteeratut rahastot voi jakaa kahteen ryhmään sen perusteella, mitä ne omistavat.


title: Pörssinoteerattu rahasto

text: "Fyysinen ETF" sijoittaa suoraan kohteena oleviin arvopapereihin. Rahasto esimerkiksi ostaa kohdeindeksin osakkeita samassa tai lähes samassa suhteessa kuin niitä sisältyy kohdeindeksiin. Tätä kutsutaan "fyysiseksi replikoinniksi". Salkun arvopaperit eivät välttämättä ole täsmälleen samat kuin indeksissä. Salkunhoitaja voi myös mallintaa indeksin sisällön ja valita sellaiset arvopaperit, joiden avulla ETF seuraa indeksiä riittävän tarkasti. Näin tehdään varsinkin, jos indeksi on laaja. Fyysisestä ETF:stä voidaan myös lainata arvopapereita eteenpäin lisätuottojen saamiseksi.


title: Pörssinoteerattu rahasto

text: "Synteettinen ETF" ei omista kohteena olevia arvopapereita vaan muodostaa salkkunsa johdannaisilla. ETF:n liikkeseenlaskija omistaa vakuuskorin, jota vastaan se tekee kassavirtojen vaihtosopimuksen ("total return swap"). Sopimuksella vakuuskorin tuotto vaihdetaan vertailuindeksin tuottoon sopimuksen vastapuolen kanssa. Synteettinen ETF siis saa kohdearvopapereiden tuoton omistamatta niitä itse.


title: Pörssinoteerattu rahasto

text: Fyysiselle ETF:lle syntyy hallinnointikustannuksia arvopaperikaupoista, indeksin tasapainottamisesta ja osinkojen sekä yhtiötapahtumien yhteydessä. Synteettisen ETF:n etuna on salkunhoidon alhainen kustannus. Sen vuoksi synteettiset ETF:t ovat usein kuluiltaan fyysisiä ETF:iä halvempia. Synteettinen ETF myös yleensä seuraa indeksiään tarkemmin kuin fyysinen ETF, varsinkin epälikvideillä markkinoilla.


title: Pörssinoteerattu rahasto

text: Synteettisen ETF:n haittapuolena on "vastapuoliriski", joka liittyy swap-sopimuksen vastapuolen maksukykyyn. Tappioriski on direktiivin mukaan rajattu vakuuksien avulla 10 prosenttiin rahaston arvosta. ETF:n oma vakuuskäytäntö voi olla tätä tiukempi.


title: Pörssinoteerattu rahasto

text: Synteettisen ETF:n sopimusrakenne voi olla monimutkainen. Omistuksen vakuutena saattaa olla esimerkiksi omaisuusvakuudellisia arvopapereita eli ns. abs-instrumentteja. Tällaisen instrumentin vakuutena voi olla epälikvidejä saatavia, joiden arvo mahdollisessa finanssikriisissä voi olla alhainen. Tässä piilee riski, sillä rahaston tuottajan ja tämän sopimuskumppanin kaatuminen saattaa merkitä tappiota.


title: Pörssinoteerattu rahasto

text: Kaikkiin sijoituksiin sisältyy riskejä, joista oleellisimpana pidetään riskiä sijoituksen arvon laskemisesta. Pörssinoteerattuihin rahastoihin sisältyy myös sellaisia riskejä, joita muissa sijoitusrahastoissa ei välttämättä ole:


title: Anna-Karin Kammerling

text: Anna-Karin Kammerling (s. 19. lokakuuta 1980 Malmö) on ruotsalainen uimari. Kammerling asuu ja harjoittelee Sundsvallissa.


title: Anna-Karin Kammerling

text: Kammerling on parantanut kahdesti 50 m perhosuinnin maailmanennätystä ja oli sen haltijana yhteensä viisi vuotta ajalla 2002-2007. Hän osallistui Ruotsin joukkueeseen vuoden 2000 kesäolympialaisissa Sydneyssä 4 × 100 m vapaauinnissa ja voitti olympiapronssia. Sprintteri Kammerling on menestynyt parhaiten lyhyiden ratojen kilpailussa.


title: Anna-Karin Kammerling

text: Syyskuussa 2008 Kammerlingin ilmoitettiin lopettavansa uransa.


title: Castrenin siirtolapuutarha

text: Castrenin perhepuutarhayhdistys oli Oulun ensimmäinen siirtolapuutarha. Se sijaitsi Raksilan ja Karjasillan välissä kaupunginojan molemmin puolin.


title: Castrenin siirtolapuutarha

text: Siirtolapuutarha perustettiin Oulun pormestarin Arthur Castrénin lahjoittamalle alueelle vuonna 1918. Castrénin puutarha oli poikkeus Suomen siirtolapuutarhojen joukossa, koska yhdistys omisti viljelypalstojensa maa-alueen, eikä sitä ollut vuokrattu kaupungilta. Alueen pinta-ala oli noin 6 hehtaaria ja palstoja mökkeineen alueelle sijoittui noin 90.


title: Castrenin siirtolapuutarha

text: Pian puutarhan perustamisen jälkeen Arthur Castrén muutti Helsinkiin, ja kun puutarhahankkeen alulle panija oli poissa, puutarha lähti kehittymään poispäin siirtolapuutarha-aatteesta. Castrén itse jatkoi toimintaa siirtolapuutarhojen puolesta osallistumalla Helsingissä Kumpulan siirtolapuutarhan perustamiseen. Castrenin perhepuutarha kuitenkin muuttui eräänlaiseksi pienistä puutaloista rakennetuksi puutarhakaupunginosaksi, kun viljelijät alkoivat asua mökeissään ympäri vuoden. Talviasuminenhan oli vastoin siirtolapuutarhojen sääntöjä ja periaatteita. Muutoksen syynä oli paitsi Castrénin muutto niin myös alueen sijainti lähellä kaupunkia ja nopeasti kasvavan kaupungin asuntopula.


title: Castrenin siirtolapuutarha

text: Castrenin perhepuutarhayhdistyksen palstat ja mökit saivat väistyä 1970-luvulle tultaessa Kainuuntien uuden linjauksen tieltä. Perhepuutarhayhdistys hankki uutta siirtolapuutarhaa varten alueen Juurusojan kaupunginosasta vuonna 1980. Uudella Artturilan perhepuutarha-alueella on 60 palstaa ja noin 30 mökkiä.


title: Bridget Riley

text: Bridget Louise Riley CH CBE (s. 24. huhtikuuta 1931 Lontoo) on brittiläinen taidemaalari, jonka tuotanto edustaa tyylillisesti optista taidetta.


title: Bridget Riley

text: Rileyn opiskelupaikkoja olivat Cheltenham Ladies’ College, Goldsmiths’ College (Lontoon Yliopisto) ja Royal College of Art. Hänen opiskelutoveriensa joukkoon lukeutuivat Peter Blake ja Frank Auerbach.


title: Bridget Riley

text: Riley on optisen taiteen edelläkävijöitä: hänen töitään oli esillä jo New Yorkin historiallisessa "The Responsive Eye" -näyttelyssä vuonna 1965. Muutamia hänen luonteenomaisimmista teoksistaan ovat "Movement in Squares" (1961), "Cataract 3" (1967) ja "Shadowplay" (1990).


title: Sievin Jalkine

text: Sievin jalkine on turva- ja ammattijalkinevalmistaja. Yrityksen tuotantolaitokset sijaitsevat Sievissä ja Oulaisissa, ja myyntikonttorit Sievissä, Ruotsissa, Saksassa, Tanskassa, Englannissa, Virossa ja Hollannissa.


title: Sievin Jalkine

text: Yritys palkittiin vuonna 1996 Työministeriön Hyvän työnantajan palkinnolla, 1999 se sai Suomalaisen työn liiton myöntämän Kultainen avain -palkinnon. Suomen Kuvalehti valitsi sen vuoden 2008 parhaaksi yritykseksi.


title: Sievin Jalkine

text: Yrityksen perusti 1951 taksiautoilija Lauri Jokinen. Sen toimintaa ovat jatkaneet hänen kolme poikaansa ja heidän lapsensa, joista Juha Jokinen on toimitusjohtaja.


title: Frank Auerbach

text: Frank Helmut Auerbach (s. 29. huhtikuuta 1931) on brittiläinen taidemaalari. Hän käyttää teostensa inspiraatioina usein ihmismalleja tai paikkoja Lontoon seuduilta, erityisesti Camden Townista, johon hänen työnsä on painottunut.


title: Frank Auerbach

text: Auerbach syntyi Berliinissä. Koska hän oli juutalainen, hänet lähetettiin vuonna 1939 pakoon Englantiin, jossa hän on asunut siitä lähtien. Vanhemmat kuolivat keskitysleireillä.


title: Frank Auerbach

text: Auerbach sai Yhdistyneen kuningaskunnan kansalaisuuden ja opiskeli St Martin's School of Artissa sekä Royal College of Artissa. Hän loi alun perin uran näyttelijänä. Myöhemmin hänen vakituisia mallejaan olivat ystävä Stella West, puoliso Julia ja ammattimalli J. Y. M.


title: Frank Auerbach

text: Auerbachin on kerrottu kieltäytyneen Brittiläisen imperiumin ritarikunnan jäsenyydestä.


title: Teukros (Telamonin poika)

text: Teukros (, ) oli kreikkalaisessa mytologiassa Salamiin kuningas Telamonin ja hänen toisen vaimonsa Hesionen, Troijan kuningas Laomedonin tyttären, poika. Hän taisteli velipuolensa Aiaan rinnalla Troijan sodassa ja on myyttinen Salamiin kaupungin perustaja Kyproksella. Teukros oli Troijan kuninkaan Priamoksen sisarenpoika ja siten Hektorin ja Pariin serkku; nämä kaikki olivat hänen vastapuolellaan Troijan sodassa.


title: Teukros (Telamonin poika)

text: Troijan sodassa Teukros tunnettiin lähinnä suurenmoisena jousiampujana, joka ampui nuoliansa velipuolensa Aiaan suuren kilven suojista. Kun Hektor ajoi akhaialaisia takaisin heidän aluksilleen, Teukros toi argoslaisille hieman menestystä tappamalla monia hyökkäävistä troijalaisista, mukaan lukien Hektorin vaunujen ajajan. Kuitenkin joka kerta, kun hän yritti osua Hektoriin, Apollon sai yrityksen epäonnistumaan; ironisesti Apollon oli myöhemmin nimenomaan se, joka ohjasi Pariin nuolen Akilleuksen kantapäähän.


title: Teukros (Telamonin poika)

text: Raivoissaan Teukroksen menestyksestä Hektor poimi suuren kiven ja heitti sen Teukrosta kohti. Järkäle haavoittikin tätä niin, että tämän piti luopua taisteluista joksikin aikaa. Kun Zeus oli rikkonut Teukroksen jousen, tämä otti keihään aseekseen taisteluihin. Jälleen hän kohtasi Hektorin, ja vältti vai vaivoin tämän keihään taistelussa. Hänet mainitaan myös yhtenä niistä, jotka piiloutuivat Troijan puuhevosen sisään.


title: Teukros (Telamonin poika)

text: Sen jälkeen kun Aias oli surmannut itsensä, heidän isänsä hylkäsi Teukroksen, koska tämä ei ollut pystynyt pelastamaan veljeään. Teukros siirtyi Kyprokselle, jonne hän perusti Salamiin kaupungin kotimaansa mukaan.


title: Yöapina

text: Yöapina eli kolmijuovayöapina eli durukuli ("Aotus trivirgatus") on yksi yöapinoiden heimon lajeista. Sen ruumis on 25–40 cm häntä 35–38 cm pitkä, ja painoa sillä on 500–1000 g.


title: Yöapina

text: Yöapinaa tavataan Venezuelasta eteläänpäin Rio Negro- ja Amazonjoelle asti Brasiliaan, jossa se elää laaksojen ja vuoristojen metsissä.


title: Yöapina

text: Yöapinan monipuolinen ruokavalio sisältää hedelmiä, hyönteisiä, lintuja ja linnunmunia sekä pikkunisäkkäitä.


title: Yöapina

text: Naaras saa vain yhden, harvoin kaksi poikasta; emo imettää poikasta, muuten uros tai vanhemmat sisarukset kantavat sitä selässään.


title: Mies tältä tähdeltä

text: Mies tältä tähdeltä on Jack Witikan ohjaama alkoholistidraama vuodelta 1958. Alko tuki elokuvaa. Tea Ista palkittiin elokuvasta naispääosa-Jussilla, Jack Witikka ohjauksesta ja Kalle Peronkoski kuvauksesta.


title: Mies tältä tähdeltä

text: Elokuvassa on erikoista se, että näyttelijöitä ei maskeerattu.


title: Mies tältä tähdeltä

text: Konttoristi Eero Koskinen (Kaarlo Halttunen) on riekkunut monta päivää ravintoloissa. Saavuttuaan työpaikalleen työnjohtaja myöntää Koskiselle potkut. Muutenkin Eeron vapaa-aika on mennyt ryyppyporukoissa, eikä nuori vaimo Eeron mielestä ymmärrä häntä. Perhe-elämä alkaa kärsiä alkoholikierteen vuoksi ja miehen elämä muutenkin on alamäessä.


title: Mies tältä tähdeltä

text: Eero kärsii alkoholista yhä enemmän ja enemmän. Vaimo pysyy hyvin katkerana. Eeroa täytyisi auttaa, muuten luvassa ovat enää katuoja, parantola tai puuarkku.


title: Mies tältä tähdeltä

text: Pienissä sivurooleissa ovat mukana Pia Hattara ja Heimo Lepistö. Halttusen tulkitseman Koskisen tytärtä esittävä Elina Halttunen on siviilissäkin Halttusen tytär, tosin ei Tea Istan vaan avioliitosta Hilkka Helinän kanssa. Tea Ista oli naimisissa ohjaaja Jack Witikan kanssa.


title: Mies tältä tähdeltä

text: Aikalaisarvioissa elokuva sai suorastaan ylistäviä kommentteja: ”Vahvin kotimainen elokuva ainakin Kassilan "Elokuun" jälkeen, todellinen ongelmaelokuva alkoholistista ja hänen perheestään” (Bengt Pihström, Nya Pressen).


title: Mies tältä tähdeltä

text: Elokuvaa kiitettiin aikoinaan siitä, että elokuvassa ei juurikaan kukaan näyttelijä esiinny ”teatraalisesti”. Kaarlo Halttusen, Tea Istan ja Tauno Palon väkevät roolisuoritukset ovat mainioita ja kiitettäviä, erinomaisesti tyypiteltyjä.


title: Mies tältä tähdeltä

text: TV-Maailman kriitikko Henri Waltter Rehnström luonnehtii Juha Nevalaisen tarinaa karhean elämänmakuiseksi ja itse elokuvaa realistisen visuaaliseksi ennen 1960-luvun uutta aaltoa. ”Hienoimpia kotimaisia alkoholismin kuvauksia.”.


title: Polttouhrit

text: Polttouhrit () on yhdysvaltalaisen kirjailija Gerald Greenin kirjoittama romaanimuotoinen kuvaus holokaustista yhden saksanjuutalaisen perheen näkökulmasta. Kirja ilmestyi vuonna 1978 ja siitä on tehty myös neliosainen televisiosarja.


title: Polttouhrit

text: Tarina kertoo saksanjuutalaisesta Weissin perheestä: isä Josef, äiti Berta, lapset Karl, Anna ja Rudi. Toisaalla seurataan natsiupseeri Erik Dorfia.


title: Punk Plus

text:
Punk+ on vuonna 1995 julkaistu punk-kokoelma albumi joka sisältää mm. suomalaisia, ruotsalaisia ja yhdysvaltalaisia punk-rock yhtyeitä.
Kappaleet


title: Amerikanmetsäviklo

text: Amerikanmetsäviklo, aikaisemmalta nimeltään erakkoviklo ("Tringa solitaria") on pohjoisamerikkalainen kahlaajalintu. Lajin nimesi Alexander Wilson vuonna 1813.


title: Amerikanmetsäviklo

text: Linnun pituus on 18–21 senttiä, siipien kärkiväli 55–59 senttiä ja paino keskimäärin 45–50 grammaa. Amerikanmetsäviklo on metsäviklon vastine Pohjois-Amerikassa. Se muistuttaa sekä liroa että metsävikloa mutta yläperä ei ole valkoinen ja koivet ovat lyhyemmät. Sukupuolet ovat samanvärisiä.


title: Amerikanmetsäviklo

text: Amerikanmetsäviklo pesii Pohjois-Amerikan pohjoisosissa, Alaskan keski- ja eteläosissa sekä Kanadassa. Maailman populaation koko on noin 150 000 yksilöä ja lajin kanta on elinvoimainen. Se on muuttolintu, joka talvehtii pääasiassa Etelä-Amerikan sisäosissa muuta myös Keski-Amerikassa ja Länsi-Intian saaristossa. Lajia ei ole tavattu Suomessa. Amerikanmetsäviklon elinympäristöä ovat pohjoisen havumetsäalueen vesistöjen pirstomat täysi-ikäiset metsät ja metsiköt.


title: Amerikanmetsäviklo

text: Amerikanmetsäviklo pesii puussa olevaan vanhaan linnunpesään kuten metsäviklokin, aina 13 metrin korkeuteen saakka. Pesäpuu on tavallisesti lähellä vesistöä tai suota. Munia on tavallisesti neljä. Haudonta-aika on 23–24 päivää.


title: Amerikanmetsäviklo

text: Ensimmäinen varmistettu pesälöytö tehtiin niinkin myöhään kuin vuonna 1903.


title: Amerikanmetsäviklo

text: Syö etupäässä mudassa eläviä selkärangattomia, joskus myös pieniä sammakoita.


title: The Blue Ridge Rangers

text: The Blue Ridge Rangers on yhdysvaltalaisen laulaja-lauluntekijä John Fogertyn ensimmäinen sooloalbumi. Se julkaistiin vuonna 1973. Fogerty ei julkaissut albumia omalla nimellään, koska hän halusi hieman etäisyyttä nimestään ja vanhasta CCR-yhtyeestään. Tosin myöhemmin se julkaistiin John Fogerty -nimen alla, ja eri kannella. Levy koostuu kokonaan country- ja rock-covereista.


title: The Blue Ridge Rangers

text: Albumi debytoi Yhdysvalloissa Billboard 200 -listan sijalla 47.


title: Datarock

text: Datarock on norjalainen yhtye. Ystävykset Fredrik Saroea, Ketil Mosnes ja Kevin O'Brien suunnittelivat yhtyettä festivaalien aikana Bergenissä 2000. Pian he pestasivat mukaan Tom Mælandin. O'Brien ja Mæland jättivät myöhemmin yhtyeen, mutta kaksikko Saroea ja Mosnes jatkoivat projektia. Datarock listasi pääasiallisiksi taiteellisiksi vaikuttajikseen Devon, Talking Headsin ja Happy Mondaysin.


title: Datarock

text: Yhtye julkaisi kolme EP-levyä ja heidän debyyttialbuminsa "Datarock Datarock" ilmestyi vuonna 2005 kymmenessä maassa yhtyeen oman levy-yhtiön Young Aspiring Professionalsin kautta. Albumi sai suosiollisia arvosteluja etenkin Isossa-Britanniassa, ja heidän singlensä ”Computer Camp Love” nousi Australiassa Triple J Hottest 100 -listalla sijalle 12.


title: Datarock

text: Heidän kappaleensa ”Fa-Fa-Fa” oli mukana Coca-Colan mainoksessa sekä NHL 08-, FIFA 08- ja NBA Live 08 -peleissä osana EA Trax -soundtrackia.


title: Datarock

text: Fredrik Saroea on levyttänyt myös joitain yksittäisiä soolokappaleita sekä dueton norjalaisen poptähden Annien kanssa.


title: John Fogerty (albumi)

text: John Fogerty on John Fogertyn toinen sooloalbumi, joka julkaistiin vuonna 1975 Isossa-Britanniassa Asylum Recordsin ja kansainvälisesti Fantasy Recordsin kautta.


title: M/S Östrand

text: M/S Östrand () on ruotsalaisen Rederi AB Transatlanticin omistuksessa oleva ro-ro-rahtialus. Alus on rakennettu vuonna 1996 Astilleros Españolesin telakalla, Espanjassa. Aluksen jääluokitus on 1A eli alus pystyy useimmissa jääolosuhteissa kulkemaan yksin. "Östrand" on rekisteröity Ruotsin lipun alle ja sen kotisatama on Helsingborg.


title: M/S Östrand

text: Östrandin sisaraluksia ovat M/S Obbola ja M/S Ortviken.


title: M/S Östrand

text: Vuonna 1996 vastavalmistunut Östrand luovutettiin Kirmar Shipping Ltd:n (B&N Gorthons Lines) omistukseen. Alus rekisteröitiin Ruotsin lipun alle ja kotisatamaksi tuli Helsingborg. Vuonna 2001 alus meni Turun Korjaustelakalle Naantaliin, jossa sitä pidennettiin 14 metrillä. 13. joulukuuta 2004 laiva aikarahdattiin yhdeksi matkaksi suomalaisen RG Linen liikenteeseen, välille Vaasa–Uumaja.


title: M/S Östrand

text: Maaliskuussa 2005 alus rekisteröitiin Rederi AB Transatlanticin omistukseen.


title: Hoodoo (albumi)

text: Hoodoo on amerikkalaisen laulaja-lauluntekijä John Fogertyn kolmas sooloalbumi. Se äänitettiin vuonna 1976, mutta sitä ei koskaan julkaistu virallisesti.


title: James Avery

text: James L. Avery Sr. (s. 27. marraskuuta 1945 Atlantic City, New Jersey – 31. joulukuuta 2013 Glendale, Kalifornia) oli yhdysvaltalainen näyttelijä, joka muistetaan parhaiten televisiosarjasta "Bel-Airin prinssi".


title: James Avery

text: Avery aloitti televisiouransa muutettuaan San Diegoon, jossa hän alkoi tehdä käsikirjoituksia ja runoja televisioon PBS:lle. Avery voitti Emmyn tuotoksestaan ja hänet palkittiin stipendillä Kalifornian yliopistoon San Diegoon. Avery ansaitsi opiskelullaan Bachelor of Arts -tutkinnon draama ja kirjallisuudesta.


title: James Avery

text: Averyn näyttelijän ura alkoi 1980-luvulla, jolloin hän esiintyi useimmiten tv-sarjoissa. 1980-luvun lopulla Avery sai kuitenkin ensimmäisen merkittävän ääniroolinsa "Turtles – mutanttikilpikonnat" -animaatiosta, jossa hän toimi Silppurin äänenä. Pian Avery nousi tunnetuksi vuonna 1990 "Bel-Airin prinssi" -televisiosarjan myötä, jossa hän näytteli rikkaan Banksin perheen isää Philip Banksiä. Sarjan päätyttyä vuonna 1996 Avery esiintyi useimmiten vierailevissa rooleissa eri tv-sarjoissa, kuten "Harkittu murha", "Oman käden oikeudella", "Eron lait", "Wall Streetin pörssihait", "CSI", "Siskoni on noita" ja "Amyn lailla". Elokuvissa hän esiintyi 1980-luvun puolenvälin jälkeen. Hänen elokuviinsa kuuluivat muun muassa "Paholaisen kierre", "Hollywoodin hullu", "Mutkikas automatka", "Egyptin prinssi", "Dancing in September", "Eläintohtori 2" ja "Kesän sävelet".


title: Katri Ylander (albumi)

text: Katri Ylander on Katri Ylanderin esikoisalbumi, joka julkaistiin 14. kesäkuuta 2006. Albumilta julkaistiin neljä singleä, joista varsinkin "Mansikkamäki" kasvoi suureksi radiohitiksi. Albumi nousi Suomen virallisen listan sijalle 3, ja sitä on myyty tähän mennessä yli 30 000 kappaletta eli platinalevyn verran.Single julkaistiin toukokuun lopussa 2006 ja nousi radioiden soitetuimpien kappaleiden joukkoon. Kappaleeseen kuvattiin myös kesäinen musiikkivideo.


title: Katri Ylander (albumi)

text: Albumin toinen single julkaistiin elokuun puolivälissä ja kasvoi syksyn mittaan suureksi radiohitiksi. Kappaleen video kuvattiin Nuuksion kansallispuistossa.


title: Katri Ylander (albumi)

text: Kolmas single on Stella-yhtyeen miesten tekemä "Vuorollaan", joka alun perin tehtiin yhtyeen omalle levylle, muttei koskaan päätynyt julkaisuun saakka. Single julkaistiin marraskuussa 2006.


title: Katri Ylander (albumi)

text: Albumin neljäs single lähetettiin radioihin alkukeväästä 2007, mutta nousi radioiden soittolistoille vasta kesällä. Kappale oli Radio Novan kesän 2007 soitetuin kappale. Kappaleen sanoituksissa oleva Laura on Ylanderin hyvä ystävä. Sanoituksissa oli alun perin toinen nimi, mutta Ylanderin pyynnöstä se vaihdettiin Lauraan.


title: Centerfield

text: Centerfield on amerikkalaisen laulaja-lauluntekijä John Fogertyn neljäs sooloalbumi. Se julkaistiin vuonna 1985, 9 vuotta edellisestä. Levy oli Fogertyn suosituin Creedence Clearwater Revival -yhtyeen jälkeisistä albumeista ja nousi Yhdysvaltain Billboard-listan ykköseksi. Se sisälsi hittisinglet "The Old Man Down the Road", "Rock and Roll Girls" ja nimikappale "Centerfield". Baseballissa "center fielder" tarkoittaa takakentän keskellä pelaavaa keskikopparia.


title: Centerfield

text: Levyllä on kaksi John Fogertyn entisen levy-yhtiön "Fantasy Recordsin" omistajasta Saul Zaentzistä tehtyä herjauslaulua. Oikeusjutun pelossa Fogerty vaihtoi "Zanz Can't Dance" -laulun nimeksi "Vanz Can't Dance", mutta Zaentz haastoi Fogertyn silti oikeuteen kunnianloukkauksesta. Tämän lisäksi Zaentz, Fogertyn CCR-laulujen oikeuksien omistaja, haastoi Fogertyn oikeuteen myös itsensä plagioimisesta kappaleessa "The Old Man Down the Road". Fogerty voitti plagiointioikeudenkäynnin, mutta kunnianloukkaussyytteet sovittiin oikeudenkäynnin ulkopuolella.


title: Tikkakoski (yritys)

text:
Oy Tikkakoski Ab oli Tikkakoskella vuosina 1893–1983 eri nimillä toiminut kone- ja aseteollisuusyritys, joka oli suomalaisessa, saksalaisessa ja neuvostoliittolaisessa omistuksessa. Yhtiö tunnettiin Tikka-tuotemerkistä, jota käytettiin aseissa, ompelukoneissa ja liukuesteissä.
Teollisuuden tärkeä toimintaedellytys on käyttövoima. Perinteisesti tehdas nousi kosken partaalle ja tehtaan ympärille kasvoi kylä ja kaupunki. Jyväsjoen eli Luonetjoen voimaa käytettiin myllyjen ja sahojen pyörittämiseen Tikkakoskella 1700-luvulta lähtien.
Oy Tikkakoski Ab:n tarinan alku on insinööri Martin Stenij'n myllyn ja sahan rinnalle vuonna 1893 perustama metalliverstas, joka toimi vuoteen 1907 saakka, jolloin sitä kohtasi konkurssi. Konkurssipesän hankki 1909 omistukseensa turkulainen K.E. Blombergin toiminimi. Martin Stenij'n puolisosta tuli uuden yrityksen osakas: toiminimi oli M. Stenij & Co.
Vuodesta 1910 tehtaan omistus oli jyväskyläläisillä Anton Fredriksonilla, Th.Liliuksella, kauppias Mitrofanoffilla ja Hugo Parviaisella. Konkurssi oli jälleen edessä 1912. Toiminta alkoi uudelleen osakeyhtiömuotoisena.


title: Tikkakoski (yritys)

text:
Tikkakosken Rauta- ja Puuteollisuus Oy:n perustaminen vuonna 1912 merkitsi muutosta yrityksen toimialassa. Yhteydet alkuaikojen mylly- ja sahatoimintaan katkesivat ja yritys suuntautui metallialalle. Sisällissodan vuonna 1918 alkoi aseenosien valmistus Maxim-konekiväärin lukoista.
Tarvittavia erikoiskoneita alettiin hankkia aseenpiippujen valmistukseen, joka käynnistyi 1928 Oscar Östmanin johdolla. Piipputuotannon kohteena oli aluksi jalkaväenkivääri M/27, kuuluisa ”Pystykorva”. Myös Pystykorvan peruskorjaus kuului Tikkakosken ohjelmaan.


title: Tikkakoski (yritys)

text:
Vuonna 1930 rauta ja puu jäivät pois yrityksen nimestä. Nimi lyheni Tikkakoski Oy:ksi. Merkittäväksi omistajaksi tuli saksalainen asekauppias Willi Daugs. Tehdasta oli vuodesta 1927 lähtien johtanut Oscar Östman.
Tarkkuuspienoiskivääri Skohan Tikka suunniteltiin ja otettiin tuotantoon 1930 ja Suomi-konepistooli 1931.
Yrityksen nimi vaihtui kaksikieliseksi Oy Tikkakoski Ab:ksi vuonna 1933. Tuotantoon otettiin konekiväärin patruunavyöt ja seuraavana vuonna konekivääri Maxim-09.


title: Tikkakoski (yritys)

text:
Sotavuosina Oy Tikkakoski Ab valmisti konepistooleita ja -kivääreitä sekä kiväärinpiippuja. Yhtiö tuotti "keskikaliiperien" patruunoita lentokoneen konekiväärien 12.7 mm:stä panssarintorjuntakiväärien 20 mm:iin.
Sodan päätyttyä Oy Tikkakoski Ab katsottiin rauhansopimuksen ehtojen mukaisesti ns. saksalaisomaisuudeksi, joka oli luovutettava Neuvostoliiton haltuun, koska yhtiön omistuksesta merkittävä osa oli saksalaisella Willi Daugsilla. Omaisuuden luovutusta varten perustettiin erityinen toimielin, Ulkomaisen omaisuuden hoitokunta.


title: Tikkakoski (yritys)

text:
Yhtiön historiassa alkoi jakso, jolloin yritys ei valmistanut sotilasaseita. Asetuotanto loppui kokonaan vuonna 1953. Tuotanto suuntautui sen sijaan esimerkiksi Tikka-merkkisiin ompelukoneisiin. Poljettavia ompelukoneita valmistettiin vuosina 1946-1964.
Viimeisenä "saksalaisomistuksena" Neuvostoliitto luopui Oy Tikkakoski Ab:stä vuonna 1957. Suomalainen liikemiesryhmä sai maksaa omistukseensa siirtyneen yhtiön hinnan Neuvostoliittoon suuntautuneella viennillä – ompelukoneilla.


title: Tikkakoski (yritys)

text:
Ompelukoneiden myyntiä edistämään neuvosto-omistuksessa olleeseen Oy Tikkakoski Ab:hen perustettiin asiamiesorganisaatio Tikkamyynti Oy. Sen ja Tikka-koneiden maine oli kyseenalainen, mutta myyntimiesten saamat palkkiot myyntiin nähden runsaita.
Suojelupoliisi kiinnostui Tikkamyynti Oy:n organisaatiosta, kun yrityksen palveluksessa toimineen Nestor Hannolan todettiin vakoilleen Neuvostoliiton hyväksi. Suojelupoliisin tutkimuksissa paljastui esimerkiksi edustaja, jonka tehtävänä oli hankkia uusia ompelukoneiden myyjiä nimenomaan Suomen puolustusvoimista.


title: Tikkakoski (yritys)

text: Osuuspankkien Keskusosuuspankki (OKO) hankki yhtiön osake-enemmistön vuonna 1967.


title: Tikkakoski (yritys)

text: Nokia osti Tikkakoski Oy:n vuonna 1974.


title: Tikkakoski (yritys)

text:
Oy Tikkakoski Ab liitettiin vuonna 1983 Sako Oy:öön, muodostui Oy Sako-Tikka Ab. Oy Tikkakoski Ab:n toiminta lakkasi 1. lokakuuta 1983.
Näin syntyivät Oy Sako-Tikka Ab:n Tikkakosken tehtaat. Yhteistyön symbolina suunniteltiin Sako-Tikka-luodikko, joka tunnettiin köllinimellä "Satikka".


title: Sabra

text: Sabra (hepreaksi: צבר) on vertauskuvallinen nimitys, jota käytetään Israelissa syntyneestä juutalaisesta. Sabroja ovat siis kaikki ne Israelin juutalaiset, jotka eivät ole maahanmuuttajia (”olim”). Sabra on Meksikosta kotoisin olevan viikunaopuntia-kaktuksen hepreankielinen nimi. Vaikka tämä kaktus ei kuulukaan Israelin alkuperäisiin kasveihin, sen nopea leviäminen teki siitä tunnusmerkin alueelle. Alun perin nimitys sabra oli haukkumanimi, mutta 1930- ja 1940-lukujen taitteessa se vakiintui hellittelysanaksi. Kaktuksen hedelmä on päältä piikikäs, mutta sisältä makea ja mehukas, samoin sabroista sanotaan, että heidän kovan ja karskin ulkokuorensa alla on lempeä ja herkkä sielu.


title: Eye of the Zombie

text: Eye of the Zombie on amerikkalaisen laulaja-lauluntekijä John Fogertyn viides sooloalbumi. Se julkaistiin vuonna 1986. Levy oli kaupallinen floppi, ja sitä on usein pidetty Fogertyn huonoimpana albumina.


title: Eye of the Zombie

text: Kaikki kappaleet ovat John Fogertyn käsialaa.


title: Dominique Pire

text: Isä Dominique Pire (oik. Georges Charles Clement Ghislain Pire, 10. helmikuuta 1910 Dinant Belgia − 30. tammikuuta 1969 Leuven Belgia) oli belgialainen dominikaanimunkki , jonka työskentely toisen maailmansodan jälkeisen pakolaisongelman auttamiseksi toi hänelle Nobelin rauhanpalkinnon vuonna 1958.


title: Dominique Pire

text: Pire antoi dominikaani-luostarilupauksensa vuonna 1932, ja samalla hän otti uuden nimen Dominique Pire. Tämän jälkeen hän opiskeli teologiaa ja valtiotiedettä ja palasi belgialaisessa Huyn kaupungissa sijaitsevaan"Sarten" luostariin. Luostarista käsin hän aloitti sosiaalityön alueen vähäosaisten parissa. Toisen maailmansodan aikana Pire toimi kenttäpappina vastarintaliikkeessä ja osallistui liittoutuneiden alas pudonneiden lentäjien palauttamiseen pois saksalaisten käsistä. Tästä toiminnasta hänet palkittiin lukuisilla mitaleilla sodan jälkeen.


title: Dominique Pire

text: Vuonna 1949 hän kiinnostui pakolaisongelmasta, joka oli sodan jälkeen Euroopan suuria kysymyksiä. Hän kirjoitti asiasta kirjan "Du Rhin au Danube avec 60,000 D. P." ja perusti järjestön auttamaan pakolaisia ottamalla vastuulleen kummiperheitä. Vuoden 1950 jälkeen hän perusti Saksaan ja Itävaltaan ryhmän kyliä, joissa autettiin pakolaisia asettumaan paikoilleen. Hän kieltäytyi sekoittamasta sosiaalista vastuuta ja henkilökohtaista uskontoa, ja tämä aiheutti hänelle usein ongelmia.


title: Dominique Pire

text: Vastaanotettuaan Nobelin rauhanpalkinnon vuonna 1956 hän jatkoi toimintaansa rauhan puolesta perustamalla Rauhan yliopiston, jonka tehtävänä oli opettaa tulevia maailman johtajia suurempaan yhteisymmärrykseen. Hän perusti myös Rauhan saaren (Île de paix), vapaaehtoisjärjestön, jonka tehtäväksi oli määritelty maaseutuväestön auttaminen kehityksen tielle. Hänen elinaikanaan tämä hanke lähti toimimaan sekä Intiassa että Bangladeshissä.


title: Dominique Pire

text: Yli kolmekymmentä vuotta perustajansa kuoleman jälkeen vielä neljä järjestöä ovat aktiivisti toimivia:


title: Blue Moon Swamp

text: Blue Moon Swamp on yhdysvaltalaisen laulaja-lauluntekijä John Fogertyn kuudes sooloalbumi. Se julkaistiin vuonna 1997.


title: Emmanuel Fréteau de Saint Just

text: Emmanuel Marie Michel Philippe Fréteau de Saint Just (1745–1794), oli ranskalainen aatelismies, lakimies ja poliitikko; perustuslaillisen kuningaskunnan kannattaja, joka teloitettiin giljotiinilla vallankumouksen hirmuhallinnon aikana.


title: Emmanuel Fréteau de Saint Just

text: Fréteau de Saint Just oli Ranskan aateliston edustajana sekä Melunin voutikunnan että Moret-sur-Loingin äänin vuoden 1789 säätyvaltiopäivillä Versilles’ssa. Hän oli jo edustajaksi tullessaan kuuluisa oltuaan edellisvuonna Doullensin vankilassa avoimesta kansanvallan vastustamisesta.


title: Emmanuel Fréteau de Saint Just

text: Säätyvaltiopäiville tullessaan hän liittyi vapaamielisiin aatelismiehiin, jotka halusivat asettaa koetteelle yksinvaltiuden ja yhdistää kolme säätyä yhtenäiseksi kansalliskokoukseksi. Vankkumattomana perustuslaillisen monarkian kannattajana hän ehdotti kuninkaalle titteliä ”ranskalaisten kuningas”, "Roi des Français".


title: Emmanuel Fréteau de Saint Just

text: Uransa aikana Fréteau de Saint Just valittiin kaksi kertaa kansalliskokouksen puhemieheksi, hän toimi Pariisin parlamentin neuvonantajana ja oli yksi ensimmäisen Ihmisoikeuksien julistuksen, "Déclaration des droits de l'Homme et du Citoyen", kirjoittajista.


title: Emmanuel Fréteau de Saint Just

text: Kun lakisäästävän kokouksen tynkäistunto oli poistanut kuninkaan asemastaan 10. elokuuta 1792, Fréteau de Saint Just oli eri mieltä vallankumouksen uudesta suunnasta. Hän vetäytyi Meluniin maatilalleen Vaux-le-Pénilissä, jonne hänen isänsä oli rakennuttanut nykypäiviin säilyneen linnan.


title: Emmanuel Fréteau de Saint Just

text: Vaux-le-Pénilissä hän osallistui aktiivisesti kuntayhteisön elämään. Vallankumouksen hirmuhallinnon aikana hänet pidätettiin ”syyllisenä”. Ensin Fréteau de Saint Just vapautettiin syytteistä, osittain kotiseutunsa asukkaiden myönteisten lausuntojen vuoksi, mutta niistä huolimatta häntä pidettiin edelleen vangittuna La Conciergeriessä.


title: Emmanuel Fréteau de Saint Just

text: Seuraavaksi häntä syytettiin valtion turvallisuutta uhkaavasta juonittelusta. Kun hänelle ei sallittu minkäänlaista puolustusta, Fréteau de Saint Just tuomittiin ja teloitettiin giljotiinilla 26. prairial-kuuta vallankumouksen vuonna II, (26. kesäkuuta 1794).


title: Emmanuel Fréteau de Saint Just

text: 29. syyskuuta 2007 avattiin Pariisin yliopiston Melunin toimipisteen 20-vuotisjuhlan kunniaksi hänen nimeään kantava kokous- ja neuvottelukeskus "Emmanuel Fréteau de Saint-Just".


title: Premonition (John Fogertyn albumi)

text: Premonition on amerikkalaisen laulaja-lauluntekijä John Fogertyn 7. sooloalbumi, ja ensimmäinen live-albumi. Se julkaistiin vuonna 1998. Levy sisältää sekä Fogertyn soolokappaleita että vanhoja Creedence Clearwater Revival -hittejä.


title: Teukros (Troija)

text: Teukros (, ) oli kreikkalaisessa mytologiassa jokijumala Skamandroksen ja nymfi Idaian poika, ja Troaan ensimmäinen myyttinen kuningas. Hänen mukaansa alueen kansaa kutsuttiin "teukreiksi" (; ).


title: Teukros (Troija)

text: Teukroksen tytär Batieia meni naimisiin Dardanoksen kanssa, ja kun tästä tuli kuningas Teukroksen jälkeen, maata alettiin tämän mukaan kutsua "Dardaniaksi". Teukrit samaistettiin Aishyloksesta alkaen troijalaisiin, ja Teukrosta pirdetäänkin Troijan kuningassuvun kantaisä.


title: Asa Briggs

text: Asa Briggs, Paroni Briggs (7. toukokuuta 1921 Keighley, West Yorkshire – 15. maaliskuuta 2016 Lewes, East Sussex) oli brittiläinen historioitsija. Hän oli elinikäinen pääri vuodesta 1976.


title: Asa Briggs

text: Briggs syntyi Keighleyssä, West Yorkshiressa, ja toimi vuosina 1978–1994 Open Universityn kanslerina. Hän meni vuonna 1955 naimisiin Susan Anne Banwellin kanssa ja sai kaksi poikaa sekä kaksi tytärtä.


title: Asa Briggs

text: Briggsin julkaisujen joukkoon lukeutuu "History of Broadcasting in the United Kingdom", jonka viidestä osasta ensimmäinen julkaistiin vuonna 1961. Hän oli lisäksi huomattava viktoriaanisen ajan tutkija, ja hänen kirjojaan tällä alalla ovat "Victorian People", "Victorian Cities" ja "Victorian Things".


title: The Long Road Home

text: The Long Road Home (alaotsikkona The Ultimate John Fogerty/Creedence Collection) on yhdysvaltalaisen laulaja-lauluntekijä John Fogertyn kokoelma-albumi. Se julkaistiin 1. marraskuuta 2005. Kokoelma sisältää suurimmat hitit sekä Creedence Clearwater Revival -yhtyeeltä, että Fogertyn soololevyiltä. Kappaleesta "Fortunate Son" on levyllä kaksi versiota, alkuperäinen ja liveversio.


title: The Long Road Home

text: Kaikki kappaleet tuottanut, säveltänyt, sanoittanut ja sovittanut John Fogerty.


title: Vic Mizzy

text: Vic Mizzy (9. tammikuuta 1916 – 17. lokakuuta 2009) oli yhdysvaltalainen elokuva- ja televisiomusiikin säveltäjä. Hän syntyi Brooklynissä, New Yorkissa.


title: Vic Mizzy

text: Mizzy teki musiikin kahteen Don Knottsin tähdittämään 1960-luvun elokuvaan: "The Ghost and Mr. Chickeniin" (1966) ja "The Reluctant Astronautiin" (1967). Niin ikään hänen kirjoittamansa on vuosina 1964–1966 ABC:lla näytetyn "The Addams Familyn" teema.


title: Vic Mizzy

text: Mizzy työsti "Green Acres" -sarjan (1965–1971) musiikin. Hän sai puolisonsa Mary Smallin kanssa kaksi lasta.


title: Le Sport

text: Le Sport oli ruotsalainen pop-yhtye. Fredrik Hellström ja Örjan Lindbeck perustivat yhtyeen ensin nimellä ”Eurosport”, mutta juridisista syistä nimi täytyi vaihtaa. Kahden vuoden jälkeen yhtye hajosi.


title: Le Sport

text: Yhtye debytoi talvella 2004 julkaisemalla neljä MP3:a kotisivuillaan. Heidän kappaleensa ”Your Brother Is My Only Hope” soi P3 Pop -radio-ohjelmassa, minkä jälkeen he saivat levytyssopimuksen Songs I Wish I Had Written -yhtiön kanssa.


title: Le Sport

text: Levy-yhtiön mukaan Le Sportin musiikki kuulostaa siltä kuin lapset olisivat syöneet tonnin jäätelöä ja juoneet monta gallonaa limonadia, ja sitten kuunnelleet läpi yön Pet Shop Boysin, New Orderin ja Saint Etiennen levyjä.


title: Itäväylä (lehti)

text:
Itäväylä (vuosina 2007–2013 Vartti Itä-Uusimaa) on Itä-Uudellamaalla ilmestyvä ilmaiseksi jaettava kaupunkilehti. Itäväylän perustivat Hjördis ja Olavi Laine vuonna 1984. Vuonna 1995 lehden omistus siirtyi heidän nuorimmalle pojalleen Mika Laineelle. Sanoma-konserniin kuuluva Sanoma News Oy osti lehden julkaisuoikeudet vuonna 2005. Itäväylän nimi muuttui 1. lokakuuta 2007 Vartti Itä-Uusimaaksi, ja siitä tuli Kaupunkilehti Vartin aluejulkaisu. Vuonna 2013 Mika Laine osti lehden takaisin itselleen. Huhtikuussa 2013 lehden nimi muuttui takaisin Itäväyläksi. Itäväylää julkaisee Itäväylä Viestintä Oy.
Lehden toimitus sijaitsee Porvoon keskustassa, Rihkamatorilla. Lehteä jaetaan keskiviikkoisin Askolaan, Lapinjärvelle, Loviisaan, Myrskylään, Pornaisiin, Porvooseen, Pukkilaan ja Sipooseen. Lehden jakelulevikki on 44 500 kappaletta, lukijoita lehdellä on 41 000.


title: Judy Cassab

text: Judy Cassab (alun perin "Kaszab", 15. elokuuta 1920 Wien, Itävalta - 3. marraskuuta 2015 Sydney, Australia) oli australialainen taidemaalari. Hänet on palkittu parhaan muotokuvan Archibald-palkinnolla vuosina 1960 ja 1967.


title: Judy Cassab

text: Cassab syntyi Wienissä, Itävallassa unkarilaisille vanhemmille. Hän asettui Sydneyyn vuonna 1950, ja hänen teoksiaan on Australian ulkopuolella ollut näytillä esimerkiksi Lontoossa ja Pariisissa.


title: Judy Cassab

text: Cassabista tehtiin 14. kesäkuuta 1969 Brittiläisen imperiumin ritarikunnan komentaja, 26. tammikuuta 1988 Australian ritarikunnan upseeri ja 3. maaliskuuta 1995 Sydneyn yliopiston kunniatohtori.


title: Anna-Liisa Jokinen

text: Anna-Liisa Jokinen (18. lokakuuta 1923 Pöytyä – 10. huhtikuuta 2018 Turku) oli suomalainen vasemmistoliittolainen poliitikko. Jokinen toimi kansanedustajana yli 20 vuotta (1970–1991). Hän oli myös aktiivinen kunnallis- ja ay-poliitikko. Jokinen edusti vuoteen 1990 Suomen Kansan Demokraattista Liittoa.


title: Anna-Liisa Jokinen

text: Ennen kansanedustajuutta Jokinen työskenteli kassa-apulaisena, ompelijana, niisittäjänä sekä Uuden Päivän ja Kansan Uutisten mainostoimittajana. Turun verkatehtaalla 1950-luvulla työskennellessään Jokinen toimi Suomen kutomotyöväen liiton osasto 25:n puheenjohtajana. Siirryttyään lehtityöhön Jokinen liittyi Suomen mainostoimittajien liittoon.


title: Anna-Liisa Jokinen

text: Jokinen valittiin eduskuntaan ensimmäisen kerran vaaleissa 1970 Turun läänin eteläisestä vaalipiiristä, jota hän edusti koko eduskuntauransa ajan. Jokinen oli eduskunta-aikanaan lakivaliokunnan, toisen lakivaliokunnan, laki- ja talousvaliokunnan, liikennevaliokunnan, pankkivaliokunnan, suuren valiokunnan ja palkkavaltuuskunnan varsinainen jäsen. Hän toimi suuren valiokunnan varapuheenjohtajana vuosina 1983–1986. Jokinen oli aikoinaan liikennevaliokunnan ensimmäinen naisjäsen.


title: Anna-Liisa Jokinen

text: Turun kaupunginvaltuustoon Jokinen valittiin ensi kerran vaaleissa 1960. Hän toimi valtuustossa keskeytyksettä aina vuoteen 1997. Tämän jälkeen hän jatkoi varajäsenenä. Vuoden 2004 vaaleissa, tuolloin 81-vuotias, Jokinen ei enää päässyt edes varasijalle 116 äänellään.


title: Anna-Liisa Jokinen

text: Puolueiden ja ammattiyhdistysten lisäksi Jokinen oli aktiivinen monenlaisessa järjestötoiminnassa. Ystävyysseuroista hän on osallistunut Suomi–Korea-seuran, Suomi–Neuvostoliitto-Seuran ja Suomi–Slovakia-seuran toimintaan. 1950-luvulta alkaen Jokinen kuului Suomen Naisten Demokraattisen Liiton johtoon. Hän oli SNDL:n Turun piirin puheenjohtaja vuodesta 1970.


title: Anna-Liisa Jokinen

text: Jokinen oli kahdesti naimisissa. Hän sai kaksi lasta 1940-luvulla.


title: M/S Slotergracht

text: M/S Slotergracht () on alankomaalaisen C.V. Scheepvaartonderneming Slotergrachtin omistukseen rekisteröity monikäyttöinen rahtilaiva. Nykyisin aluksella operoi alankomaalainen Spliethoff -varustamokonserni. Laiva on rakennettu vuonna 2000 Tsuneishi Zosen -nimisellä telakalla, Japanissa. Kuollutta painoa "Slotergrachtilla" on 21 402 tonnia ja jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Slotergracht

text: Slotergrachtin sisaraluksia ovat:


title: Casper (elokuva)

text: Casper on vuonna 1995 ensi-iltansa saanut kokoperheen komedia/fantasiaelokuva. Elokuvan ohjasi Brad Silberling ja pääosissa ovat Bill Pullman ja Christina Ricci.


title: Mostafa Chamran

text: Mostafa Chamran Savei (s. 1932 – 21. kesäkuuta 1981) oli iranilainen vallankumousaktivisti ja poliitikko.


title: Mostafa Chamran

text: Chamran syntyi Teheranissa ja opiskeli muun muassa Mahmoud Taleghanin ja Morteza Motahharin johdolla. Hän valmistui Teheranin yliopistosta. 1960-luvulla hän lähti Yhdysvaltoihin, missä hän suoritti ylemmän tutkinnon Texasin yliopistossa Austinissa ja tohtorin tutkinnon sähkötekniikassa ja tietotekniikassa Kalifornian yliopistossa Berkeleyssä. Hän työskenteli muun muassa Bell Laboratoriesissa ja NASAn Jet Propulsion Laboratoryssa.


title: Mostafa Chamran

text: 1970-luvun lopulla ja 1980-luvulla Chamran lähti politiikkaan ja perusti Lähi-idässä islamilaisia vallankumousliikkeitä ja koulutti sissitaistelijoita, kuuluisimpana Libanonin Amal.


title: Mostafa Chamran

text: Iranin vallankumouksen käynnistyessä Chamran palasi Iraniin ja hänet nimitettiin Pasdaranin johtoon ja puolustusministeriksi sekä Ruhollah Khomeinin henkilökohtaiseksi sotilasasiantuntijaksi. Maaliskuussa 1980 hänet valittiin Iranin majlisiin Teheranista.


title: Mostafa Chamran

text: Chamran kuoli Khūzestānissa taistelussa Irakin joukkoja vastaan 1981.


title: Raidetykki

text: Raidetykki (engl. "railgun") on ase, joka muuttaa sähköenergiaa (ei siis kemiallista energiaa kuten tavallisissa aseissa) kineettiseksi energiaksi. Raidetykit käyttävät magneettikenttää saadakseen ammuksen liikkeelle. Toisin kuin tavallisissa kaasun laajentumiseen perustuvissa aseissa niillä pystytään kiihdyttämään ammus suuriin nopeuksiin, moniin kilometreihin sekunnissa.


title: Raidetykki

text: Raidetykki perustuu sähkömagneettiseen induktioon. Esimerkiksi magneettisessa kentässä olevaan sähköjohtoon, jonka läpi kulkee sähkövirta, kohdistuu voima, joka on kohtisuora sähkövirran ja magneettikentän suuntaan nähden.


title: Raidetykki

text: Raidetykki koostuu esimerkiksi kahdesta samansuuntaisesta metalliraiteesta, jotka on yhdistetty virtalähteeseen. Kun raiteiden väliin asetetaan sähköä johtava ammus, virtapiiri sulkeutuu. Sähkövirta kulkee virtalähteen positiivisesta navasta positiiviseen raiteeseen, josta se kulkee ammuksen kautta negatiiviseen raiteeseen ja sieltä takaisin virtalähteeseen.


title: Raidetykki

text: Sähkövirta saa raidetykin toimimaan sähkömagneetin tavoin, luoden voimakkaan magneettikentän raiteiden ympärille. Koska magneettikenttä virtaa vastakkaiseen suuntaan pitkin molempia raiteita, yhteinen magneettikenttä on suuntautunut pystysuoraan. Kun otetaan huomioon sähkövirta, aiheutuu Lorentzin voima, joka liikuttaa ammusta raiteita pitkin. Raiteisiin kohdistuu myös voima, joka työntää niitä erilleen toisistaan, mutta jos raiteet on kiinnitetty hyvin, ne eivät voi liikkua. Ammus liikkuu poispäin tykin päästä, johon sähkövirta on yhdistetty.


title: Raidetykki

text: Jos raidetykkiin johdetaan hyvin voimakas virta, esimerkiksi miljoona ampeeria, voima on niin suuri, että ammuksen lähtönopeudeksi voidaan saavuttaa monta kilometriä sekunnissa. Suurin saavutettu nopeus on 20 kilometriä sekunnissa (72000 km/h), joka on saavutettu pienillä ammuksilla, jotka laukaistaan raidetykkiin räjähteellä. Tällaiset nopeudet ovat teoriassa mahdollisia, mutta syntyvä kuumuus kuluttaa raiteita nopeasti, jolloin jouduttaisiin vaihtamaan raiteet usein tai käyttämään materiaaleja, jotka ovat kuumuutta hyvin kestäviä, mutta silti hyvin sähköä johtavia.


title: Raidetykki

text: Raidetykkien suunnittelun ja käytön haasteita ovat:


title: Raidetykki

text: Jotta raiteita ei jouduttaisi vaihtamaan tai huoltamaan joka laukauksen jälkeen, rakentamiseen käytettyjen materiaalien tulisi olla kestäviä ja sähköä johtavia. Raiteiden täytyy kestää ammuksen valtava nopeus ja kuumuus, joka aiheutuu suurista sähkövirroista ja kitkasta. Raiteisiin kohdistuvat voimat ovat rekyyli, joka kohdistuu vaakasuoraan raiteiden suuntaisesti, ja voima, joka työntää raiteita erilleen toisistaan (aiheutuu magneettikentästä).


title: Raidetykki

text: Virtalähteen täytyy pystyä luomaan suuria sähkövirtoja. Tämän saavuttamiseksi on käytetty esimerkiksi kondensaattoreita.


title: Raidetykki

text: Sähkövirta voi olla niin voimakas, että sähkövirta purkautuu muuallakin kuin ammuksen välityksellä. Nämä valokaaret vahingoittavat raiteita, ja se on pääsyy sille, miksi useimmat rakennetut raidetykit joudutaan huoltamaan jokaisen laukauksen jälkeen.


title: Raidetykki

text: Sähkövirroista ja kitkasta aiheutuva suuri kuumuus aiheuttaa ongelmia: materiaalien sulamisen, käyttäjien vaarantumisen ja taistelussa käytettynä helpon havaitsemisen. Nykyiset raidetykit eivät tuota näin paljon kuumutta, mutta ne tulevat koko ajan tehokkaammiksi. Näiden ongelmien poistamiseksi pitäisi kehittää tehokas jäähdytysjärjestelmä.


title: Raidetykki

text:
Raidetykeillä voitaisiin ampua räjähteitä sisältämättömiä ammuksia. Ammuksen suuren lähtönopeuden (3500 metriä sekunnissa ja yli) antama kineettinen energia olisi ainakin yhtä suuri ellei suurempi kuin räjähteestä vapautuva energia. Näin voitaisiin kantaa enemmän ammuksia kerrallaan ja välttyä räjähdeammuksien vaaroilta esimerkiksi panssarivaunuissa tai laivoissa. Suuret nopeudet mahdollistavat myös pidemmän kantaman (kaasun laajentumiseen perustuvissa aseissa maksimilähtönopeus on 1500 m/s tienoilla).
Vertailun vuoksi Suomessakin käytetyn ilmatorjuntatykki ”Sergein” ammuksen lähtönopeus on 970 m/s .


title: Raidetykki

text: On myös mahdollista rakentaa sarjatulta ampuva raidetykki. Tässäkin raidetykillä olisi etu tavallisiin aseisiin nähden: voidaan saavuttaa suuri tulinopeus, koska latausmekanismin tarvitsee käsitellä vain ammus, ei räjähdettä tai hylsyä. Uusi ammus voitaisiin ladata suoraan edellisen laukauksen jälkeen.


title: Raidetykki

text: Täysimittaisia prototyyppejä on rakennettu, esimerkiksi DARPAn hyvin onnistunut 90 mm, 9 MJ tykki, mutta kaikki mallit tähän mennessä kärsivät raiteiden vahingoittumisesta ja ne joudutaan huoltamaan jokaisen laukauksen jälkeen. Ehkä onnistuneimman raidetykin rakensi Ison-Britannian Puolustustutkimusjärjestö. Tämä järjestelmä on ollut toiminnassa jo 10 vuotta, ja sillä on hallussaan tiettyjä massa- ja nopeusennätyksiä.


title: Raidetykki

text: Yhdysvaltain asevoimat rahoittaa raidetykkien tutkimusta. Teksasin Austinin yliopiston Kehittyneen teknologian instituutti on kehittänyt raidetykkejä, joilla ammutaan panssarialäpäiseviä volframiammuksia, joiden kineettinen energia on 9 MJ. Tällä energialla voidaan kiihdyttää 2 kg ammus 3 kilometriin sekunnissa, jolloin volframiammus voi läpäistä panssarivaunun.


title: Raidetykki

text: Yhdysvaltojen merivoimat testasi lokakuussa 2006 8 MJ raidetykkiä 3,2 kg:n ammuksilla prototyyppinä 64 MJ:n aseelle, jota voitaisiin käyttää sotalaivoissa. Tämä ase tuottaisi enemmän vahinkoa kuin Tomahawk-ohjus, mutta paljon pienemmällä kustannuksella.


title: Raidetykki

text: Koska raidetykkien lähtönopeudet ovat äärimmäisen suuria, niitä voitaisiin käyttää myös ohjustentorjuntajärjestelmissä.


title: Windside

text:
Oy Windside Production Ltd on Suomessa toimiva tuuliturbiineja valmistava ja markkinoiva yritys. Se valmistaa vaativiin sääolosuhteisiin soveltuvia ns. windside-tyyppisiä tuuliturbiineja. Turbiini on rakenteeltaan pystyakselinen ja siinä tuuliroottoria pyörittää kaksi spiraalinmuotoista siipeä. Turbiinille on tunnusomaista äänettömyys ja alhaisesta pyörimisnopeudesta johtuva turvallisuus. Turbiinityypin keksi Risto Joutsiniemi vuonna 1979. Turbiini on muunnelma Sigurd Savoniuksen 1920-luvulla keksimästä savonius-roottorista. Merkittävin parannus savonius-roottoriin verrattuna windside-roottorissa on sen vakiona pysyvä käynnistysmomentti sekä tasainen käynti.
Windside perustettiin toiminimenä 2. helmikuuta 1982, mutta se muutettiin myöhemmin osakeyhtiöksi. Nykyinen tuotantoyhtiö perustettiin 1. tammikuuta 1996. Yhtiön osakkeet on jaettu äänivaltaisiin A-osakkeisiin sekä B-osakkeisiin. Yhtiöllä on yli 300 osakkeenomistajaa. Yhtiön tuotantotilat sijaitsevat Pihtiputaalla.


title: Windside

text: Windsidella on jälleenmyyjiä 12 maassa ja sen tuotteita on käytössä 41 valtiossa. Laitteita käyttävät ensisijaisesti ammattilaiset esimerkiksi mitta- ja viestintälaitteissa sekä televiestintäjärjestelmissä. Suomen suurin Windsiden turbiini on asennettu Raisiossa sijaitsevan kauppakeskus Myllyn mainostornin huipulle. Turbiinin muotoilu on innoittanut taiteilijoita käyttämään niitä teoksissaan.


title: Numakuma

text: Numakuma () on entinen Japanin kaupunki. Se sijaitsi Numakuman piirikunnassa Hiroshiman prefektuurissa.


title: Numakuma

text: Vuonna 2003 kaupungissa arvioitiin olevan 12 511 asukasta ja asukastiheys oli näin ollen 404,49 ihmistä per neliökilometri. Pinta-alaa alueella oli 30,93 km².


title: Numakuma

text: 1. helmikuuta 2005 Numakuma yhdistyi Fukuyaman kanssa. Samalla myös Numakuman piirikunta lakkautettiin.


title: The Long Road Home – In Concert

text: The Long Road Home – In Concert on yhdysvaltalaisen laulaja-lauluntekijä John Fogertyn järjestyksessään 9. sooloalbumi, ja toinen live-albumi. Se julkaistiin vuonna 2006, sekä tupla-CD- että DVD-versiona.


title: The Long Road Home – In Concert

text: Kaikki kappaleet säveltänyt ja sanoittanut John Fogerty.


title: Mihail Kaufman

text: Mihail Kaufman (, 1897 Białystok, Kongressi-Puola – 11. maaliskuuta 1980) oli neuvostoliittolainen elokuvaaja, joka työskenteli erityisesti veljensä Dziga Vertovin uutiskatsauksissa ja elokuvissa. Hänen toinen veljensä, Boris Kaufman, oli myös elokuvaaja. Kaufman toimi myös valokuvaajana.


title: Mihail Kaufman

text: Kaufman syntyi juutalaiseen perheeseen Białystokissa, Kongressi-Puolassa, joka kuului tuolloin Venäjän keisarikuntaan. 1920-luvun vaihteessa Dziga Vertov pyysi häntä kameramieheksi "Kino-Pravda" -nimisiin uutiskatsauksiin.


title: Mihail Kaufman

text: Kaufman kuvasi vuonna 1929 valmistuneen elokuvan "Mies ja elokuvakamera", joka leikittelee useilla elokuvan tehokeinoilla. Valmiissa elokuvassa hänet nähdään muutamissa kohtauksissa kuvaamassa suurkaupunkia milloin missäkin. Pian elokuvan valmistuttua Kaufman ja Vertov ajautuivat taiteellisiin erimielisyyksiin eivätkä sen jälkeen enää työskennelleet yhdessä.


title: Virgil Goode

text: Virgil Hamlin Goode Jr. (17. lokakuuta 1946) on yhdysvaltalainen poliitikko ja Virginian osavaltion edustaja Yhdysvaltain edustajainhuoneessa vuosina 1997–2009. Hän aloitti edustajainhuoneessa demokraattina, mutta siirtyi myöhemmin republikaaneihin. Vuonna 2012 hän oli perustuslakipuolueen, Constitution Partyn, presidenttiehdokas.


title: Virgil Goode

text: Goode syntyi Richmondissa, Virginiassa. Hän on väitellyt oikeustieteen tohtoriksi Virginian yliopistosta. Hän palveli kansalliskaartissa vuosina 1969–1975.


title: Virgil Goode

text: Goode valittiin edustajainhuoneeseen ensimmäisen kerran 1996. Hän vaihtoi virallisesti puoluetta demokraateista republikaaneihin 2002.


title: Virgil Goode

text: Vuonna 2006 Keith Ellisonin tultua valituksi kongressin ensimmäiseksi muslimiedustajaksi, Goode vastusti hänen aiettaan käyttää Koraania virkavalaa vannoessaan.


title: Virgil Goode

text: Hän vastustaa aborttia ja joukkojen vetämistä Irakista.


title: Léon Jouhaux

text: Léon Jouhaux (1. heinäkuuta 1879 Pariisi – 28. huhtikuuta 1954 Pariisi), oli ranskalainen ammattiyhdistysjohtaja, joka oli vapausaatteen kannattaja. Hän oli ammattiliittojen keskusjärjestön CGT:n pääsihteeri vuosina 1909–1947 ja tämän jälkeen uuden järjestön CGT-FD puheenjohtajana vuodesta 1948 kuolemaansa saakka. Hänelle myönnettiin Nobelin rauhanpalkinto vuonna 1951.


title: Léon Jouhaux

text: Jouhaux'n isä työskenteli tulitikkutehtaalla Aubervilliers'ssä. Pojan opinnot päättyivät jo melko varhain, sillä isän ansiot loppuivat lakkoon osallistumisen tähden. Hän sai työpaikan tehtaasta kuusitoistavuotiaana, ja samalla hän aloitti toimintansa ammattiyhdistysliikkeessä. Vuonna 1900 Jouhaux osallistui lakkoon valkoisen fosforin käyttöä vastaan, sillä aine oli sokeuttanut hänen isänsä. Hän joutui eroamaan tehtaasta, ja sen jälkeen hän toimi erilaisissa ammattiyhdistysliikkeen tehtävissä.


title: Léon Jouhaux

text: Vuonna 1906 solmittiin Amiensin sopimus, jolla ammattiyhdistykset tunnustettiin neuvotteluissa virallisiksi osapuoliksi. Sopimuksesta tuli Léon Jouhaux'n koko elämää ja aatemaailmaa säätelevä perusta, sillä kun Ranskan kommunistinen puolue saavutti määräysvallan hänen johtamassaan ammattiyhdistyksessä, hän erosi siitä ja perusti uuden, joka toimi aikaisempien itsenäisten ja vapaiden ammattiliittojen periaatteita noudattaen.


title: Léon Jouhaux

text: Rauhanaatteen vankkana kannattajana tunnettu Jouhaux totesi puheessaan sosialistijohtaja Jean Jaurésin haudalla, että syynä sodan (ensimmäisen maailmansodan) alkamiseen ei ole vihan Saksan kansaa kohtaan vaan viha saksalaista imperialismia kohtaan.


title: Léon Jouhaux

text: Toisen maailmansodan aikana Jouhaux joutui Vichyn hallituksen määräämään kotiarestiin. Natsit pidättivät hänet kotoa marraskuussa 1942, ja hänet kuljetettiin Buchenwaldin keskitysleirille, jossa hän oli vuoteen 1945.


title: Léon Jouhaux

text: Aina uskollisena vapauden ja rauhan aatteille Jouhaux vastaanotti Nobelin rauhanpalkinnon vuonna 1951.


title: Jens Lekman

text: Jens Martin Lekman (s. 6. helmikuuta 1981 Göteborg, Ruotsi) on ruotsalainen laulaja-lauluntekijä. Hänen musiikkinsa on kitarapohjaista indie poppia, jossa on paljon jousia. Sanoitukset ovat yleensä sukkelia, romanttisia ja melankolisia. Hänen töitään on usein verrattu The Magnetic Fieldsiin, Jonathan Richmaniin ja Belle & Sebastianiin.


title: Herbert Saffir

text: Herbert Saffir (29. maaliskuuta 1917 – 21. marraskuuta 2007) oli yhdysvaltalainen insinööri, joka kehitti Saffirin–Simpsonin hurrikaaniasteikon Robert Simpsonin kanssa vuonna 1969. Hän syntyi New Yorkissa ja valmistui Georgia Institute of Technologysta vuonna 1940.


title: Kääpiökrokotiili

text: Kääpiökrokotiili ("Osteolaemus tetraspis") on yksi Afrikan kolmesta krokotiililajista. Se on krokotiileista pienin ja huonosti tunnettu. Lajin tieteellisen nimen antoi yhdysvaltalainen Edward Drinker Cope.


title: Kääpiökrokotiili

text:
Kääpiökrokotiili kasvaa yleensä noin 1,2 metriä pitkäksi, korkeintaankin vain 1,9 metrin pituiseksi. Kuono on lyhyt, tylppä ja leveä ja sen silmien yläluomi on luutunut. Nahka on panssaripeitteinen kuonosta hännänpäähän. Niskan suomujen kuviot kulkevat poikittain kolmena jaksona, joista kahdessa kulkee kaksi isoa suomua, kolmannessa kaksi hyvin pientä suomua. Aikuisten yksilöiden väritys on täysin musta selästä ja sivuilta. Poikaset ovat vaalean ruskeita ja niillä on keltaisia raitoja päässä. Vatsapuoli on paksujen luutumien peitossa ja on väritykseltään kellertävä ja siinä on mukana mustia laikkuja. Hampaita on 60–64.
Kääpiökrokotiilista tunnetaan kaksi alalajia, "O. t. tetraspis" ja "t. osborni". "O. t. tetraspis" elää lännessä ja "t. osbornia" tavataan vain Kongon demokraattisessa tasavallassa. Huonosti tunnettu "osborni" on mahdollisesti oma lajinsa.


title: Kääpiökrokotiili

text: Kääpiökrokotiilia tavataan Länsi-ja Keski-Afrikassa Angolan, Beninin, Burkina Fason, Kamerunin, Keski-Afrikan tasavallan, Kongon tasavallan, Norsunluurannikon, Kongon demokraattisen tasavallan, Päiväntasaajan Guinean, Gabonin, Gambian, Ghanan, Guinean, Guinea-Bissaun, Liberian, Malin, Nigerian, Senegalin, Sierra Leonen ja Togon alueella. Kääpiökaimaania tavataan etupäässä alankomaan sademetsien suo-alueilla, rämeillä ja hitaasti virtaavissa vesistöissä pysyvissä lammikoissa. Satunnaisesti niitä on myös tavattu savanneilla sijaitsevissa vesialtaissa.


title: Kääpiökrokotiili

text: Kääpiökrokotiilit liikkuvat enimmäkseen yöllä ja viettävät päivänsä jossain vesikuopan tai muun vesistön rannalla usein suurina joukkoina paistattelemassa päivää ja lepäämässä. Yön tultua ne hajaantuvat ja viettävät yön yksikseen ja puolustavat aluettaan. Kääpiökrokotiili on Afrikan vastine Etelä-Amerikan kääpiö- eli sileäotsakaimaaneille.


title: Kääpiökrokotiili

text: Kääpiökrokotiili syö kaloja, äyriäisiä, sammakkoeläimiä, matelijoita ja mahdollisesti muita vesieläimiä. Kääpiökrokotiilien on havaittu Kongossa syövän sadekaudella enimmäkseen kalaa kun tulviva joki tuo niitä kosteikoille. Kuivalla kaudella ne syövät eniten äyriäisiä.


title: Kääpiökrokotiili

text: Kääpiökrokotiilien pesintäkausi alkaa sadekaudella touko-kesäkuussa. Naaras rakentaa maapesän kasveista veden lähelle. Se munii sinne yleensä noin 10, korkeintaan 20 munaa. Munien hautumisaika kestää 85–105 päivää. Poikaset ovat kuoriutuessaan noin 28-senttisiä. Emo vartioi sekä pesää että poikasia kun ne ovat kuoriutuneet. Poikaset syövät alkuun selkärangattomia, mutta siirtyvät kasvaessaan sammakoihin ja pieniin kaloihin.


title: Kääpiökrokotiili

text: Kääpiökrokotiilikannan kooksi arvioidaan 25 000–100 000 yksilöä ja laji luokitellaan vaarantuneeksi. Laji ei ole ainakaan vielä välittömässä vaarassa ja monissa maissa kanta on vielä melko suuri. Kääpiökrokotiili on kuitenkin joillain alueilla kuten Liberiassa ja Gambiassa uhkaavasti vähentynyt. Kääpiökrokotiileja tapetaan paljon ruuaksi, mutta ei luutuneiden vatsanahkojen takia joille ei ole kysyntää. Lajin suojelua haittaa puutteelliset tiedot ja heikko valvonta. Laji kuuluu CITES-sopimuksessa liitteeseen I.


title: Bob Barker

text: Robert William ”Bob” Barker (s. 12. joulukuuta 1923) on yhdysvaltalainen televisiovisailujuontaja, joka voitti kaikkiaan yhdeksäntoista Emmy-palkintoa. Hänet tunnetaan parhaiten CBS:llä pyörineestä ohjelmasta "The Price Is Right", jonka ensimmäisen jakson hän juonsi 4. syyskuuta 1972; hän teki viimeisen varsinaisen esiintymisensä 15. kesäkuuta 2007. Hän vieraili kuitenkin 1. huhtikuuta 2015 esitetyssä jaksossa juontaen sen osittain.


title: Bob Barker

text: Barker syntyi Darringtonissa Washingtonissa. Hän muutti 1940-luvulla perheensä kanssa Springfieldiin, Missouriin, jossa hän valmistui Central High Schoolista. Hän oli naimisissa Dorothy Jo Gideonin kanssa vuodesta 1945, kunnes vaimo kuoli keuhkosyöpään 19. lokakuuta 1981. Pari oli lapseton.


title: Bob Barker

text: Barker on ollut kasvissyöjä vuodesta 1979. Hän juonsi Miss USA:ta vuosina 1967–1987. Hänellä on vanhemmiten ollut toistuvia aivoverenkiertohäiriöitä. Hän on saanut oman tähtensä Hollywood Walk of Famelle.


title: Jin Kazama

text: Jin Kazama on kuvitteellinen hahmo "Tekken"-videopelisarjassa. Hän on esiintynyt peleissä "Tekken 3", "Tekken Tag Tournament", "Tekken 4", "Tekken 5", "," "Tekken 6," Tekken Tag Tournament 2" ja "Tekken Revolution." Kolmannesta osasta alkaen Jin on ollut pelisarjan päähenkilö.


title: Jin Kazama

text: 15-vuotiaana Jin sai selville, että hän on Kazuya Mishiman poika. Samaan aikaan hänen äitinsä Jun Kazama kuoli. Jin harjoitteli isoisänsä Heihachi Mishiman kanssa joka päivä hänen äitinsä tappaneen Ogren voittaminen mielessään. Heihachi ei ollut vain Jinin isoisä, vaan myös hyvä opettaja. Neljän vuoden kuluttua, opittuaan Kazama-tyylisen Aikidon ja Mishima-tyylisen karaten, Jin lähti The King of Iron Fist Tournament 3 -turnaukseen.


title: Jin Kazama

text: Australiassa sijaitseva Brisbanen kaupunki oli täynnä vanhoja ja uusia taloja. Yhdessä niistä oli pieni Dojo. Nuori mies, jonka kasvot olivat peitetty hupulla, harjoitteli siellä. Tämä mies oli Jin Kazama. Jin harjoitteli päivittäin toisenlaista Karate-tyyliä. Heihachin pettämisen jälkeen Jin on tiivistänyt kaiken itsestään, kuten Mishima-veripolvensa, taistelutyylinsä, sekä paholaisgeenin veressään. Entisen taistelutyylinsä laiminlyötyään Jin oppi toisentyyppisen karaten. Hänen tunteensa paloivat, päämääränään tuhota hänen isänsä Kazuya Mishiman ja isoisänsä Heihachi Mishiman veripolvi. Eräänä päivänä Jin kuuli huhuja neljännestä The King of Iron Fist Tournamentista. Epäilyksittä Jin osallistui turnaukseen.


title: Jin Kazama

text: Voitettuaan Heihachi ja Kazuya Mishiman, Jin lähti lentoon ja jätti Hon Marun taakseen. Hän oli kuitenkin pahuuden kyllästämä ja menetti tajuntansa. Jin heräsi myöhemmin tuntemattomaan ääneen, ja näki ympärillään täysin tuhoutuneen metsän. Hänellä ei kuitenkaan ollut epäilystäkään, etteikö hän itse olisi todellisuudessa vastuussa tuhosta. Palatessaan kotikaupunkiinsa Yakushimaan, Jin näki painajaisia. Hän tunsi, että paholaisgeeni oli kasvamassa koko ajan suuremmaksi. ”On vain ajan kysymys, milloin paholaisgeeni on täysin vallannut minut”, Jin sanoo. Ollessaan suunnattomana, Jin lähti matkalle, jota vain kohtalo ohjaa...


title: Jin Kazama

text: Päihitettyään isoisoisänsä Jinpachi Mishiman, Jinistä tuli uusi Mishima Zaibatsun johtaja. Hän tuotti kaaosta ja pisti monet kärsimään Tekken Forcen avulla erotakseen armeijavoimista, ja ottaakseen energianlähteet haltuunsa. Kun kaikki tämä tuli tehdyksi, Mishima Zaibatsu julisti kansainvälisen sodan niitä vastaan, jotka vastustivat heitä. Näytti siltä, että Mishima Zaibatsu valloittaisi koko maailman, kunnes Jinin organisaatiota alkoi vastustaa Kazuya Mishiman johtama G Corporation. Hän antoi Jinin nappaamisesta palkkion. Vaikka Jin melkein aavisti tämän, hän ilmoitti The King of Iron Fist Tournament 6:n avatuksi.


title: Jin Kazama

text: Jin Kazama on Kazuya Mishiman ja Jun Kazaman poika. Asuka Kazaman oletetaan olevan Jinin serkku, eli Junin veljentytär. Jin jakaa isänsä Kazuyan ja isoisoisänsä Jinpachi Mishiman kanssa yliluonnollisen paholaisgeenin voiman, jonka vuoksi hän muuttuu joskus Devil Jiniksi, omaksi paholaismuodokseen. The King of Iron Fist Tournament 2:n jälkeen Jinin äiti Jun Kazama joutui Ogren hyökkäyksen kohteeksi, eikä Jin löytänyt äitiänsä mistään. Hän vannoi kostoa.


title: Sinulle

text:
Sinulle on suomalaisen laulaja Pepe Willbergin debyyttialbumi sooloartistina. Se julkaistiin vuonna 1976.
Sovitukset Markku Johansson.


title: Reed Whittemore

text: Edward Reed Whittemore Jr. (11. syyskuuta 1919 – 6. huhtikuuta 2012) oli yhdysvaltalainen runoilija. Hän syntyi New Havenissa, Connecticutissa, valmistui Yalen yliopistosta ja toimi Yhdysvaltain "Poet Laureatena" vuosina 1964–1965.


title: Reed Whittemore

text: Whittemore toimi professorina Carleton Collegessa ja Marylandin yliopistolla.


title: Päivä tuskin päättyis kauniimmin

text: Päivä tuskin päättyis kauniimmin on suomalaisen laulaja Pepe Willbergin toinen studioalbumi. Se julkaistiin vuonna 1979.


title: Päivä tuskin päättyis kauniimmin

text: Kaikki kappaleet sovittanut Markku Johansson, ellei toisin mainittu.


title: Ykkösen kausi 2007

text: Ykkösen kausi 2007 oli vuonna 1973 perustetun Ykkösen 35:s kausi. Ykköseen osallistui 14 joukkuetta ja joukkueet pelasivat 26 ottelua. Kaudella 2007 Ykkösen voitti Kuopion Palloseura, joka nousi Veikkausliigaan. Rovaniemen Palloseura sijoittui toiseksi ja meni liigakarsintoihin, joissa voitti FC Viikingit. Sarjasta putosivat GBK, PP-70 ja Klubi-04.


title: Ykkösen kausi 2007

text:
Joukkueen nimi (suluissa lyhenne) ja kotipaikka
Kaudella 2006 KuPS oli pudonnut Veikkausliigasta ja Kakkosen nousijat olivat JJK, TPV ja GBK. RoPS nousi Veikkausliigaan kaudelle 2008 yhteismaalein 2–1.


title: Myytinmurtajat (1. tuotantokausi)

text: Myytinmurtajat ("MythBusters") on yhdysvaltalainen televisiosarja. Jokaisessa jaksossa keskitytään kahteen tai kolmeen kaupunkitarinaan, yleiseen uskomukseen tai nettihuhuun, joiden paikkansapitävyys pyritään testataan mahdollisimman tieteellisesti.


title: Myytinmurtajat (1. tuotantokausi)

text: Tämä oli Myytinmurtajien "tervetuliaismyytti".


title: Myytinmurtajat (1. tuotantokausi)

text: Tästä myytistä on kiistelty jo kauan.


title: Myytinmurtajat (1. tuotantokausi)

text: Tässä myytissä Buster-nukke sai kokea Myytinmurtajien pahuuden.


title: Myytinmurtajat (1. tuotantokausi)

text: Tämä myytti on peräisin Lucille Ballin haastattelusta The Dick Cavett Show'ssa.


title: Myytinmurtajat (1. tuotantokausi)

text: Colaa voi käyttää...


title: Myytinmurtajat (1. tuotantokausi)

text: Tämä oli tähän mennessä Myytinmurtajien suurin räjähdys.Tämä myytti liittyi Internetiin.


title: Myytinmurtajat (1. tuotantokausi)

text: Kyseessä on klassinen Hollywood-kauhukuva.


title: Myytinmurtajat (1. tuotantokausi)

text: Seuraava myytti oli todellakin myytti.


title: C-Tank

text: C-Tank oli saksalainen elektronista hardcorea tuottanut yhtye, joka toimi lähinnä 1990-luvun alkupuolella. Sen jäseniä olivat Hans Märkle, Dirk Löwenhaupt ja Alexander Troitzsch. Pääosin Overdrive-merkille levyttänyt yhtye julkaisi ainakin kolme albumia ja jonkin verran muita äänitteitä.


title: Diktys Kreetalainen

text: Diktys Kreetalainen on fiktiivinen kirjoittaja eräälle minä–muodossa kirjoitetulle silminnäkijäkertomukselle Troijan sodasta, jossa hänet esitetään Kreetan kuninkaan Idomeneuksen kumppanina. Teos käyttää hyväkseen samoja aiheita, joita Homeros esitti jo Iliaassa. Todellisuudessa tarina on kuitenkin kirjoitettu luultavasti paljon myöhemmin joskus Rooman keisariajan alussa.


title: Diktys Kreetalainen

text: Teos on säilynyt nykypäivään kreikankielisestä alkuperäisteoksesta Lucius Septimuksen tekemästä latinankielisessä mukaelmassa "Ephemeris belli Troiani" ('Troijan sodan kronikka'). Teos sisältää kuusi kirjaa, ja ne on kirjoitettu joskus 300-luvulla. Kreikankielinen teos on kokonaisuudessaan hävinnyt lukuun ottamatta kahta papyruskatkelmaa, jotka ovat peräisin joko ensimmäiseltä tai toiselta vuosisadalta.


title: Bobby Holík

text: Robert "Bobby" Holík (s. 1. tammikuuta 1971 Jihlava, Tšekkoslovakia) on tšekkiläissyntyinen yhdysvaltalainen entinen ammattilaisjääkiekkoilija. Hän voitti urallaan kahdesti Stanley Cupin.


title: Bobby Holík

text: Holík aloitti uransa kotimaassaan Tšekkoslovakian pääsarjassa HC Dukla Jihlavassa 16-vuotiaana kaudella 1987–1988. Hän pelasi kolme kautta Jihlavassa ja teki 97 ottelussa 72 tehopistettä. Holík varattiin NHL:ään, kun Hartford Whalers nappasi hänet koko tilaisuuden kymmenentenä pelaajana.


title: Bobby Holík

text: Holík siirtyi Hartford Whalersiin kaudeksi 1990–1991. Tulokaskaudellaan Holík oli NHL:n kuudenneksi tehokkain tulokaspelaaja tehtyään 43 pistettä. Whalers myi Holíkin kahden kauden jälkeen New Jersey Devilsiin juuri ennen kauden 1992–1993 alkua. Kaupassa Hartford sai Holíkista ja varausoikeudesta maalivahti Sean Burken ja Eric Weinrichin. Holík aloitti New Jerseyssä hyvin ja teki 18 maalia ensimmäisissä 46 pelissä. Hänen sormensa kuitenkin murtui ja hän joutui olemaan sivussa parikymmentä peliä. Sormimurtuman jälkeen hän kävi pelaamassa yhden pelin AHL-liigan Utica Devilsissä kuntoutuskomennuksella.


title: Bobby Holík

text: Kaudella 1993–1994 Holíkista tehtiin puolustavan kentällisen keskushyökkääjä. Aiemmin hän oli pelannut laitahyökkääjänä. Holík pelasi roolissaan hyvin ja oli auttamassa New Jerseytä konferenssifinaaleihin, joissa New York Rangers oli kuitenkin parempi. Kaudella 1994–1995 New Jersey voitti Stanley Cupin ja Holík johti hyvin pelannutta jarrukentällistä, jossa laidoilla olivat Mike Peluso ja Randy McKay. Kausilla 1996–1997 ja 1997–1998 Holík voitti New Jerseyn sisäisen pistepörssin. Kausilla 1997–1998 ja 1998–1999 Holik pelasi ssa.


title: Bobby Holík

text: Kausilla 2000–2002 Holik nousi viimeistään NHL:n voimahyökkääjien parhaimmistoon. Hän teki 240 ottelussa 150 tehopistettä ja taklasi kaikkiaan 569 kertaa. Keväällä 2000 New Jersey voitti toisen Stanley Cupinsa ja Holik oli jälleen tärkeässä roolissa. Pelattuaan New Jerseyssä kymmenen kautta Holik ei tehnyt enää uutta jatkosopimusta joukkueen kanssa. Hänestä kilpailivat kesällä 2002 useat NHL-seurat. Holik teki lopulta sopimuksen viisivuotisen sopimuksen New York Rangersin kanssa. Holik pelasi lopulta vain kaksi kautta sopimuksestaan. Rangersilla meni huonosti ja toisella kaudellaan Holik oli joukkueensa tehokkain pelaaja, vaikkei tehnytkään kuin 56 pistettä. Hän pelasi myös kauden aikana uransa 1000:nnen runkosarjapelinsä. jäi NHL:ssä pelaamatta työsulun takia ja Holik lepäsi koko kauden. Rangers osti hänen sopimuksensa ulos ennen kautta 2005–2006.


title: Bobby Holík

text: Holík teki elokuussa 2005 vuoden sopimuksen Atlanta Thrashersin kanssa. Kaudella 2006–2007 Atlanta voitti ensimmäistä kertaa historiansa aikana divisioonansa. Seuraavaksi kaudeksi Holík nostettiin Atlantan kapteeniksi. Vaikka kausi 2007–2008 oli Holíkin paras pisteiden valossa Atlantassa, joukkue ei tehnyt hänen kanssaan jatkosopimusta. Kaudeksi 2008–2009 Holík palasi takaisin New Jerseyyn. Holík pelasi vaisun kauden ja New Jerseykin putosi pudotuspeleissä ensimmäisellä kierroksella. Kauden päätteeksi Holík ilmoitti lopettavansa uransa.


title: Bobby Holík

text: Holík edusti Tšekkoslovakiaa useassa ikäkausijoukkueessa. Hän oli mukana jo vuonna 1988 18-vuotiaiden EM-kilpailuissa, joissa teki seitsemän pistettä kuudessa ottelussa. Seuraavana vuonna Tšekkoslovakia voitti 18-vuotiaiden EM-kisoista hopeaa ja 20-vuotiaiden MM-kilpailuista pronssia. Holík edusti kummassakin turnauksessa maataan. Vuoden 1990 nuorten MM-kilpailuissa Holík muodosti Jaromír Jágrin ja Robert Reichelin kanssa yhden kisojen vaarallisimmista kentällisistä. Kolmikko iski yhteensä 50 pistettä. Reichel valittiin kisojen parhaaksi hyökkääjäksi ja tähdistökentälliseen Jágrin kanssa. Holíkikin oli kisojen kakkostähdistössä. Tšekkoslovakia saavutti kisoista pronssia.


title: Bobby Holík

text: Maailmanmestaruuskilpailuissa Holík edusti ensimmäisen kerran Tšekkoslovakiaa vuonna 1991 Hartfordin jäätyä pudotuspelien ulkopuolelle. Seuraavan kerran Holík pelasi maajoukkueessa maailmancupissa 1996, kun hän edusti Tšekkiä. Turnaus jäi Holíkin viimeiseksi maajoukkue-esiintymiseksi, sillä hän sai Yhdysvaltain kansalaisuuden pian maailmancupin jälkeen. Samalla hän luopui Tšekin passista.


title: Bobby Holík

text: Bobby Holík on Jaroslav Holíkin, tšekkiläisen jääkiekkoilijan ja valmentajan poika. Holíkin sisko Andrea Holikova on entinen tennisammattilainen. Holikin lanko on niinikään entinen NHL-kiekkoilija Frantisek Musil.


title: M/S Obbola

text: M/S Obbola () on ruotsalaisen Rederi AB Transatlanticin omistuksessa oleva ro-ro-rahtialus. Alus on rakennettu vuonna 1996 Astilleros Españolesin telakalla, Espanjassa. Aluksen jääluokitus on 1A eli alus pystyy useimmissa jääolosuhteissa kulkemaan yksin. "Obbola" on rekisteröity Ruotsin lipun alle ja sen kotisatama on Helsingborg.


title: M/S Obbola

text: Obbolan sisaraluksia ovat M/S Östrand ja M/S Ortviken.


title: M/S Obbola

text: Toukokuussa 1996 vastavalmistunut Obbola luovutettiin B&N Gorthons Linesin omistukseen. Alus rekisteröitiin Ruotsin lipun alle ja kotisatamaksi tuli Helsingborg. Vuonna 2001 alus meni Turun Korjaustelakalle Naantaliin, jossa sitä pidennettiin 14 metrillä.


title: M/S Obbola

text: Vuonna 2005, B&N Gorthons Linesin ja Rederi AB Transatlanticin yhdistyttyä, alus rekisteröitiin Rederi AB Transatlanticin omistukseen.


title: Tina Fey

text: Elizabeth Stamatina ”Tina” Fey (s. 18. toukokuuta 1970, Pennsylvania, Yhdysvallat) on yhdysvaltalainen koomikko, käsikirjoittaja, näyttelijä ja tuottaja. Hänet tunnetaan muun muassa televisiosarjastaan "30 Rock", jota hän käsikirjoitti, tuotti ja jossa hän näyttelee pääosaa. Hänet tunnetaan myös "Saturday Night Liven" kirjoittajana. Fey on palkittu muun muassa kahdeksalla Emmyllä, kahdella Golden Globella, neljällä SAG-palkinnolla, neljällä Writers Guild of America -palkinnolla.


title: Tina Fey

text: Fey syntyi Pennsylvanian Upper Darbyssä, Philadelphian lähiöalueella. Hän on Jeanne ja Donald Feyn tytär. Feyn isällä on saksalaiset ja skotlantilaiset sukujuuret ja hänen äitinsä on amerikankreikkalainen. Fey kävi Cardingtonin peruskoulua ja Beverly Hills Middle School keskikoulun Pennsylvaniassa. Fey kiinnostui huumorista yläkoulun aikana. Hän valmistui Upper Darby High Schoolista vuonna 1988.


title: Tina Fey

text: Valmistuttuaan Virginian yliopistosta vuonna 1992 Fey muutti Chicagoon. Hän kävi improvisaatiokursseilla The Second City -nimisessä komediakerhossa. Siellä hän teki stand-up -esiintymisiä ja opetteli improvisaatiota. Vuonna 1994 Feystä oli jo tullut osa The Second Cityn ryhmää. Hän sai urastaan tähden Hollywood Walk of Famelle syyskuussa 2011.


title: Tina Fey

text: Käsikirjoittaja Adam McKayn avustuksella Feystä tuli NBC:n televisiosarjan "Saturday Night Liven" käsikirjoittaja vuonna 1997. Fey aloitti vuonna 1999 Saturday Night Liven ensimmäisenä naispuolisena pääkäsikirjoittajana. Hän voitti 2001 Writers Guild of America -palkinnon, ja vuonna 2002 Fey voitti käsikirjoittajatiiminsä kanssa Emmy-palkinnon työstään sarjassa.


title: Tina Fey

text: Fey oli mennyt naimisiin Jeff Richmondin kanssa vuonna 2001 ja 2005 heille syntyi tytär Alicia Zenobia Richmond ja samalla Fey jäi äitiyslomalle työstään Saturday Night Livessa. Fey kertoi heinäkuussa 2006 The Tonight Show’ssa, ettei aio palata töihin Saturday Night Liveen.


title: Tina Fey

text: Fey kehitti NBC:lle tilannekomedian "30 Rock", sarjan ensiesitys oli syksyllä 2006. Sarjaa kuvattiin NBC:n studiolla Rockefeller Centerissä.


title: Tina Fey

text: Sarja sai pääosin positiivisen vastaanoton, mutta katsojaluvut olivat odotettuja alhaisemmat keskiviikon kello 20 ohjelmapaikalla, joten NBC päätti siirtää "30 Rockin" torstain komediaputkelle. Ohjelman ensimmäisen esityksen jälkeen uudella torstain 22.30 ohjelmapaikalla NBC päätti näyttää "30 Rockia" koko kauden ajan. Tina Fey sai roolistaan Liz Lemonina Emmy-palkinnon. Itse ohjelma voitti parhaan komediasarjan Emmy-palkinnon vuonna 2007.


title: Tina Fey

text: Fey käsikirjoitti ja näytteli vuonna 2004 elokuvassa "Mean Girls". Elokuvan roolihahmot ja niiden käytös perustuvat Feyn omiin kokemuksiin Upper Darby High Schoolissa. Vuonna 2008 Fey näytteli elokuvassa "Baby Mama". Elokuva kertoo bisnesnaisesta, joka haluaa saada lapsen. Koska mahdollisuus siihen on hyvin pieni, hän käyttää kohdunvuokrausta.


title: Tina Fey

text: Fey paljasti lehtihaastattelussa vuonna 2009 että hänen leuassaan näkyvä arpi johtuu siitä, että hän joutui 5-vuotiaana tuntemattoman hyökkääjän puukotuksen uhriksi.


title: 20 vuotta

text: 20 vuotta on suomalaisen laulaja Pepe Willbergin kolmas studioalbumi. Se julkaistiin vuonna 1984.


title: 20 vuotta

text: Kaikki kappaleet säveltänyt Pepe Willberg, sanoittanut Kirsti Willberg ja sovittanut Laszlo Varga, ellei toisin mainittu.


title: Adam Green (laulaja)

text: Adam Green (s. 28. toukokuuta 1981 New York, Yhdysvallat) on yhdysvaltalainen laulaja-lauluntekijä. Hänellä oli aiemmin yhtye The Moldy Peaches, mutta hänet tunnetaan paremmin vuonna 2002 alkaneesta soolourastaan. Green opiskeli Emerson Collegessa yhden lukukauden 1998, mutta jätti sen keskittyäkseen musiikkiin.


title: Adam Green (laulaja)

text: Greenin anti-folk-tyyliä verrataan usein Ben Foldsiin, Leonard Coheniin, Ben Kwelleriin ja Jonathan Richmaniin.


title: Idomeneus

text: Idomeneus () oli kreikkalaisessa mytologiassa Kreetan kuningas ja Minoksen lapsenlapsi. Hänen isänsä oli Deukalion ja puolisonsa Meda.


title: Idomeneus

text: Idomeneus oli yksi Helenan kosijoista ja osallistui tekemänsä valan mukaisesti Troijan sotaan 80 aluksella ja johtaen siellä kreetalaisten armeijaa. Idomeneus osoitti urheutensa monissa taisteluissa ja oli mukana sopimassa kreikkalaisten sotatoimista. Hänen ystävänsä Meriones seurasi häntä taisteluissa ja toimi hänen vaununajajanaan. Idomeneus oli myös yksi niistä sankareista, jotka piiloutuivat Troijan puuhevoseen.


title: Idomeneus

text: Selvittyään sodasta elossa ja lähdettyään purjektimaan takaisin kotimaahansa Idomeneus joutui aluksineen hirvittävään myrskyyn. Hän lupasi uhraavansa Poseidonille ensimmäisen elävän olennon, joka tulisi häntä vastaan kotisatamassa, jos vain hän ja hänen miehistönsä selviäisivät myrskystä elossa. Näin tapahtui, mutta kun alukset saapuivat kotirantaan, häntä vastaan saapui hänen oma poikansa. Idomeneus vaipui murheeseen, mutta uhrasi poikansa lupauksensa mukaisesti. Tästä murhasta suuttuneina jumalat lähettivät ruton Kreetaan, jolloin kreetalaiset ajoivat Idomeneuksen maanpakoon Calabriaan Italiaan.


title: M/S Ortviken

text: M/S Ortviken () on ruotsalaisen Rederi AB Transatlanticin omistuksessa oleva ro-ro-rahtialus. Alus on rakennettu vuonna 1996 Astilleros Españolesin telakalla, Espanjassa. Aluksen jääluokitus on 1A eli alus pystyy useimmissa jääolosuhteissa kulkemaan yksin. "Ortviken" on rekisteröity Ruotsin lipun alle ja sen kotisatama on Helsingborg.


title: M/S Ortviken

text: Ortvikenin sisaraluksia ovat M/S Östrand ja M/S Obbola.


title: M/S Ortviken

text: Syyskuussa 1996 vastavalmistunut Ortviken luovutettiin Sanaga Shippingin (B&N Gorthons Lines) omistukseen. Alus rekisteröitiin Ruotsin lipun alle ja kotisatamaksi tuli Helsingborg. Vuonna 2000 alus meni Turun Korjaustelakalle Naantaliin, jossa sitä pidennettiin 14 metrillä.


title: M/S Ortviken

text: Vuonna 2005, B&N Gorthons Linesin ja Rederi AB Transatlanticin yhdistyttyä, alus rekisteröitiin Rederi AB Transatlanticin omistukseen.


title: Eva Röse

text: Eva Charlotta Rocky Felländer Röse (s. 16. lokakuuta 1973 Skärholmen, Tukholman lääni) on ruotsalainen näyttelijä. Suomalaisille hän on tullut tutuksi muun muassa rooleistaan Ann-Mariena televisiosarjassa "Kotikatu", Sophiena elokuvassa "Minä ja Morrison" (2001) ja Jessicana elokuvassa "Kopps" (2003). Hän on myös esittänyt pääroolia Anna Janssonin romaaneihin perustuvassa rikossarjassa "Maria Wern".


title: Hela-Kiekko

text: Hela-Kiekko on kauhavalainen jääurheilun erikoisseura. Vuonna 1984 perustetulla, kotikaupunkinsa ainoalla jääkiekkoseuralla oli kaudella 2011-2012 yksitoista sarjatasolla pelaavaa jääkiekkojoukkuetta.


title: Hela-Kiekko

text: Seuran edustusjoukkue on parhaimmillaan pelannut Suomen kolmanneksi korkeimmalla sarjatasolla, II divisioonassa, jonne se nousi 1998-1999. Toki aiemminkin seura oli päässyt II divisioonan alempaan jatkosarjaan. Näin kävi kaudella 1997-1998. Tämän jälkeenkin se on pelannut II divisioonassa, joka sarjauudistusten seurauksena on nykyään Suomen neljänneksi korkein sarjataso. Kuitenkin kausi 1998-1999 on virallisesti ainut jolla seura on pelannut Suomen kolmanneksi korkeimmalla sarjatasolla. Kaudella 2011 Hela-Kiekko pääsi myös Suomi-Sarjan karsintoihin jossa se kuitenkin pärjäsi heikoin tuloksin.


title: Elsa Saisio

text: Elsa Helena Saisio (s. 19. heinäkuuta 1981 Helsinki) on suomalainen näyttelijä. Hän oli kiinnitettynä Lahden kaupunginteatteriin 2009–2014 ja on sittemmin toiminut freelancer-näyttelijänä.


title: Elsa Saisio

text: Saisio valmistui ylioppilaaksi Kallion ilmaisutaidon lukiosta vuonna 1999 ja opiskeli näyttelijäntyötä Teatterikorkeakoulussa 1999–2003. Saisio valmistui teatteritaiteen maisteriksi vuonna 2004. Hänen lopputyönsä julkaistiin kirjana nimellä "Katseen alaiset". Kirjassa haastatellaan Suomen eturivin naisnäyttelijöitä (muun muassa Seela Sellaa, Ritva Valkamaa ja Laura Malmivaaraa) heidän suhteestaan näyttelemiseen, yleisöön ja katseen kohteena olemiseen sekä peilataan näyttelijäntyön ja etenkin naisnäyttelijöiden aseman ja työn muutosta Suomessa viimeisten vuosikymmenten aikana.


title: Elsa Saisio

text: Teatterissa Saisio on nähty muiden muassa Kansallisteatterin "Romeossa ja Juliassa" (2002) Julian roolissa, Teatteri Jurkan "Hamletissa" (2004) Ofeliana, pedofiliaa käsittelevässä "Blackbird"-näytelmässä (2006) Unan roolissa, Leea Klemolan "Kohti kylmempää" -näytelmässä (2006) Touretten syndroomasta oireilevan neanderthal-teinin roolissa, Mikko Roihan ohjauksessa "Villisorsa" (2011) Hedvigin roolissa ja Hilkka-Liisa Iivanaisen ohjauksessa "Kissa kuumalla katolla" (2013) Maggien roolissa. Saisiolla on ollut myös musikaalirooleja, kuten Sally Bowles Tampereen Teatterin "Cabaret’ssa" (2008), Edith Piaf Lahden kaupunginteatterin "Edith Piafissa" (2009), Nancy "Oliver!" -musikaalissa (2009), Sheila "Hair"-musikaalissa (2012) ja Velma Kelly "Chicagossa" (2014).


title: Elsa Saisio

text: Saisio on tehnyt myös elokuvarooleja ja näytellyt televisiosarjoissa. Hänen merkittävimmät roolinsa ovat olleet elokuvissa "Tulennielijä" (1998), "Pelon maantiede" (2000) ja "Pahat pojat" (2003). Mainittavimpiin televisiotöihin kuulunee prostituoidun Tinan rooli Tove Idströmin käsikirjoittamassa sarjassa "Jumalan kaikki oikut" (2006) ja kenkäsuunnittelija Veran rooli Pirkko Saision käsikirjoittamassa televisiosarjassa "Tehdas" (2012–2014).


title: Elsa Saisio

text: Saisio näyttelee naispääosaa "Kaikki oikein" -elokuvassa, joka sai ensi-iltansa alkuvuodesta 2018.


title: Elsa Saisio

text: Saisio näyttelee naispääosaa Nelosen televisiosarjassa 2018 Auni Parmaksen roolissa.


title: Elsa Saisio

text: Elsa Saision vanhemmat ovat näyttelijä-kirjailija Pirkko Saisio ja näyttelijä Harri Hyttinen. Lisäksi hänen perheeseensä kuuluu Pirkko Saision puoliso Pirjo Honkasalo.


title: Elsa Saisio

text: Saision puoliso on näyttelijä Timo Välisaari. Heidän esikoisensa syntyi vuonna 2010.


title: M/S Hartland Point

text: M/S Hartland Point () on englantilaisen AWSR Shippingin omistama rahtialus. Alus on rakennettu vuonna 2002 Harland and Wolff -nimisellä telakalla Belfastissa, Pohjois-Irlannissa. Kuollutta painoa aluksella on 13 270 tonnia. "Hartland Point" on rekisteröity Yhdistyneen kuningaskunnan lipun alle ja sen kotisatama on Lontoo. Nykyisin Hartland Pointilla operoi Britannian puolustusministeriö.


title: M/S Hartland Point

text: Hartland Pointin sisaraluksia ovat M/S Hurst Point, M/S Eddystone, M/S Beachy Head, M/S Anvil Point ja M/S Longstone.